Kajian ubah cuti rehat hujung minggu diserah kepada Sultan Johor

Kerajaan Johor hari ini membentangkan hasil penemuannya mengenai cadangan mengembalikan hari rehat hujung minggu, kepada Sultan Ibrahim Sultan Iskandar, sebelum keputusan rasmi dibuat.

Dalam catatan Facebook, Menteri Besar Johor Datuk Onn Hafiz Ghazi berkata kerajaan negeri telah membentangkan penemuannya berhubung penyelarasan hari rehat hujung minggu untuk pertimbangan Sultan Johor.

“Insya-Allah, Tuanku akan membuat keputusan yang terbaik untuk rakyat Johor,” katanya.

Minggu lepas, Onn Hafiz berkata keputusan mengenai cadangan hari rehat hujung minggu, sama ada kekal seperti sedia ada atau diubah, akan melibatkan 576,691 pelajar dan 1.764 juta pekerja di Johor.

Daripada jumlah itu, beliau berkata 93 peratus daripada tenaga kerja melibatkan mereka dalam sektor swasta.

“Salah satu kebimbangan utama ialah perbezaan hari rehat antara ibu bapa dan anak-anak, yang menyukarkan keluarga untuk meluangkan masa bersama,” katanya.

Sebelum ini, kajian berterusan mengenai cadangan pengembalian hari rehat hujung minggu rasmi Johor yang kini ditetapkan pada Jumaat dan Sabtu, melibatkan pelbagai sektor seperti kerajaan, awam, pendidikan, industri dan perbankan, serta Persekutuan Majikan Malaysia ( MEF).

Pada14 Jun lalu laporan menyatakan kerajaan Johor sedang mengkaji semula hari rehat hujung minggu Jumaat dan Sabtu berikutan aduan orang ramai.

Susulan itu, kerajaan negeri mungkin melaksanakan hujung minggu rasmi dua setengah hari, dengan Jumaat sebagai separuh hari, diikuti Sabtu dan Ahad sebagai hari rehat hujung minggu.

Pada penghujung 2013, Sultan Ibrahim telah menitahkan pertukaran hari rehat hujung minggu negeri kepada Jumaat dan Sabtu daripada Sabtu dan Ahad, sebelum dikuatkuasakan sepenuhnya pada 1 Januari 2014.

Di Malaysia, Kedah, Kelantan, dan Terengganu juga menjadikan Jumaat dan Sabtu sebagai hari rehat hujung minggu rasmi.


UMNO bukan lagi tempat Melayu bergantung: Bekas Ketua Hakim Negara

Keangkuhan Datuk Seri Ahmad Zahid Hamidi yang berusaha untuk menggunakan kuasa supaya pendakwaan terhadapnya tidak diteruskan menyebabkan tsunami Pilihan Raya Umum Ke-14 (PRU-14) berulang ke atas UMNO.

Bekas Ketua Hakim Negara Tun Abdul Hamid Mohamad berkata tsunami PRU-14 adalah daripada UMNO kepada Pakatan Harapan kerana orang Melayu bencikan Datuk Seri Najib Razak.

“Tsunami PRU-15 ini adalah daripada UMNO kepada Perikatan Nasional kerana orang Melayu bencikan Zahid. Pakatan Harapan mendapat faedah sampingan kerana perpecahan undi Melayu akibat kurang cerdiknya pemimpin-pemimpin Melayu.

“Saya katakan, ini disebabkan oleh Zahid yang angkuh dan bertanggungjawab menetapkan calon-calon UMNO dalam PRU-15. Beliau angkuh kerana UMNO memenangi Pilihan Raya Negeri (PRN) Melaka dan Johor walaupun itu berlaku in spite of him.

“Beliau dilihat sebagai seorang yang berusaha untuk mengguna kuasa supaya pendakwaan terhadapnya tidak diteruskan seperti Lim Guan Eng (Pengerusi DAP) atau, jika dia didapati bersalah, beliau akan diberi pengampunan seperti Datuk Seri Anwar Ibrahim (Pengerusi PH).

“Berulang-ulang kali beliau mengugut untuk menarik balik sokongan kepada Perdana Menteri Tan Sri Muhyiddin Yassin dan Datuk Seri Ismail Sabri Yaakob.

“Beliau, disokong oleh Majlis Tertinggi (MT) UMNO menekan Ismail Sabri supaya menghadap Yang di-Pertuan Agong untuk membubar Parlimen dan mengadakan pilihan raya yang dilihat sebagai tamakkan kuasa untuk digunanya bagi membebaskannya daripada pertuduhan-pertuduhan jenayah terhadapnya.

“Semua persepsi dan realiti itu menimbulkan kebencian orang ramai, termasuk pengundi Barisan Nasional, menyebabkan mereka mengundi PN,” katanya dalam tulisan di blog beliau.

Abdul Hamid berkata setelah UMNO dan BN kalah teruk pun Zahid masih enggan berundir sebagai Presiden UMNO dan berunding Dengan Anwar untuk menubuhkan kerajaan PH-BN.

“Mereka lupa apa yang dilakukan oleh Kerajaan PH yang ditentang sekeras-kerasnya oleh orang Melayu dan UMNO sendiri seperti menjual harta Tabung Haji dan Kerajaan Persekutuan, kepada Cina Singapura.

“Pemimpin-pemimpin DAP tidak menunjukkan muka atau bersuara dalam perbincangan BN-PH itu. Itu taktik cerdik DAP untuk tidak memberi gambaran bahawa DAP adalah parti dominan dalam PH.

“Ini jelas bertentangan dengan resolusi Perhimpuan Agung UMNO yang mengatakan: “No Anwar. No DAP.”

“Ada juga pemimpin UMNO yang berkata UMNO tidak akan bergabung dengan PN melainkan jawatan Perdana Menteri diberi kapada UMNO. Ingatlah, UMNO hanya mendapat 26 kerusi berbanding dengan 73 oleh PN. Itu juga menunjukkan mereka lebih mementingkan jawatan Perdana Menteri daripada mengelak jatuhnya Kerajaan Persekutuan kepada PH.

“Sampai di sini saya menulis, terdengar pula berita bahawa BN mengambil keputusan berkecuali. Ertinya, ia tidak meyokong PN atau PH dalam pemilihan pelantikan Perdana Menteri. Jika ini menyebabkan PH berkuasa semula, ini adalah kesilapan UMNO terbesar yang membunuh dirinya sendiri. Pemimpin-pemimpin UMNO tidak boleh dimaafkan.

“Semua ini menunjukkan bahawa orang Melayu sudah tidak boleh bergantung kepada UMNO lagi untuk membela kepentingan mereka. Maka, sudah tibalah masanya bagi orang Melayu meninggalkan UMNO dan memberi sokongan padu kepada PN,” katanya.


Keputusan kes rasuah Bung Mokhtar dan isteri diketahui 2 September ini

Keputusan pertuduhan kes rasuah melibatkan Ahli Parlimen Kinabatangan, Datuk Seri Bung Moktar Radin dan isteri, Datin Seri Zizie Izette A. Samad akan diketahui pada 2 September ini.

Mahkamah Sesyen Kuala Lumpur akan membuat keputusan sama ada Bung Mokhtar dan Zizie dibebaskan atau dipanggil membela diri atas pertuduhan rasuah berjumlah RM2.8 juta.

Bung Moktar, 64, dibicarakan atas dua pertuduhan menerima rasuah berjumlah RM2.2 juta dan RM262,500, sebagai dorongan mendapatkan kelulusan FELCRA untuk membuat pelaburan RM150 juta dalam unit amanah Public Mutual.

Bung Moktar yang juga Pengerusi Bukan Eksekutif FELCRA ketika itu, didakwa menerima rasuah daripada Madhi melalui Zizie Izette di Public Bank cawangan Taman Melawati, di sini, antara jam 12.30 tengah hari dan 5 petang 12 Jun 2015.

Bung Moktar juga mengaku tidak bersalah menerima suapan wang tunai RM335,500 daripada Norhaili bawah nama Zizie Izette atas sebab sama dan di tempat sama pada 19 Jun 2015.

Zizie Izette, 44, pula didakwa atas tiga pertuduhan bersubahat dengan suaminya berhubung perkara itu pada masa, tempat dan tarikh sama.

Tarikh keputusan tersebut ditetapkan Hakim Rozina Ayob selepas mendengar penghujahan pihak pendakwaan dan pembelaan hari ini.

Semasa prosiding hari ini, Timbalan Pendakwa Raya, Law Chin How berhujah Zizie Izette yang merupakan tertuduh kedua mengetahui suaminya ahli politik terkenal yang juga Pengerusi Bukan Eksekutif FLECRA serta berpengaruh.

Menurut beliau, walaupun mengetahui status suaminya, wanita itu masih memperkenalkan Perunding Unit Amanah, Norhaili Ahmad Mokhtar (saksi pendakwaan ke-25) dan Madhi Abdul Hamid (saksi pendakwaan ke-24) kepada Bung Moktar.

Menurut Chin How, Zizie Izette mendakwa RM2.8 juta yang diterimanya adalah introducer fee, bukannya rasuah.

“Tidak pernahkah Zizie berfikir tentang kesan dan akibat sekiranya beliau menerima RM2.8 juta itu sedangkan wang tersebut adalah berkaitan pelaburan FELCRA Berhad yang mana suaminya adalah Pengerusi bukan Eksekutif ketika itu,” pertikai pihak pendakwaan.

Chin How turut meghujahkan, introducer fee yang diterima Zizie Izette adalah bertujuan untuk mengaburi kaca mata masyarakat.

Pihak pendakwaan selanjutnya berhujah, Zizie Izette tidak melakukan kerja dokumentasi untuk pelaburan FELCRA Berhad atau memegang sebarang jawatan bagi melayakkan dia mendapat RM2.8 juta.

“Selepas wang tersebut diterima, Bung Moktar (tertuduh pertama) dan isterinya tidak pernah memaklumkan kepada ahli Lembaga pengarah FELCRA Berhad tentang penerimaan tersebut.

“Bung Moktar telah menggunakan pengaruhnya melalui perkenalan di antara beliau dan isteri dengan kedua-dua ejen berkenaan serta gagal melaporkan kepada ahli Lembaga FELCRA mengenai perkenalan mereka,” tambah pihak pendakwaan.


Turkiye tahan kontraktor bangunan ranap, korban gempa cecah 36,217

Pihak berkuasa Turkiye menahan ramai kontraktor selepas didakwa ada kaitan dengan beberapa bangunan yang ranap akibat gempa bumi di negara itu dan Syria pada 6 Februari lalu.

Menteri Kehakiman Turkiye, Bekir Bozdag berkata pejabat pendakwa raya telah melancarkan siasatan kehakiman dengan mengumpul semua bukti dan sedang mengenal pasti lebih ramai kontraktor yang bertanggungjawab ke atas bangunan itu.

Beliau menegaskan sesetengah bangunan berusia 30 tahun, malah ada yang lebih tua dan pendakwa raya sedang menjalankan siasatan untuk menentukan siapa yang terlibat dalam pembinaan itu.

Bozdag juga menyebut bahawa di Diyarbakir – tenggara Turkiye – sahaja, “proses kehakiman terhadap 32 orang telah dimulakan.”

Menurut agensi berita Turkiye, Anadolu, pendakwa raya Malatya – timur Turkiye – mengeluarkan waran tangkap terhadap 31 individu pada Isnin (13 Februari) yang ada kaitan dengan bangunan yang runtuh di bandar itu.

Anadolu juga melaporkan Sabtu lalu, Pejabat Ketua Pendakwa Raya Adana – selatan Turkiye – melancarkan siasatan ke atas bangunan yang musnah, dan akibatnya, 31 orang telah ditangkap pada Isnin.

Kedua-dua, Turkiye dan Syria kini sedang bergelut dengan kesan gempa bumi berukuran 7.8 magnitud yang menggegarkan wilayah itu tatkala harapan untuk mencari mangsa yang terselamat semakin pudar di tengah-tengah suhu beku.

Jumlah kematian di seluruh Turkiye dan Syria berikutan gempa bumi itu kini mencecah sekurang-kurangnya 36,217, dengan 31,643 disahkan meninggal dunia di Turkiye sahaja.

Jumlah kematian di Syria sebanyak 4,574 termasuk lebih 3,160 di wilayah yang dikuasai pembangkang dan 1,414 kematian di kawasan yang dikawal kerajaan.

Sekurang-kurangnya 41 orang telah diselamatkan dari bawah runtuhan di Turki antara jam ke-141 dan ke-163 sejak gempa melanda.

Pasukan penyelamat terus mencari runtuhan tetapi pihak berkuasa telah memberi amaran peluang untuk mencari mangsa yang terselamat semakin tipis.


Bersatu tak pernah dimaklumkan pengeluaran wang RM1 juta, kata saksi

Mahkamah Tinggi Kuala Lumour hari ini diberitahu bahawa pengeluaran wang RM1 juta oleh pihak Angkatan Bersatu Anak Muda (Armada) tidak dimaklumkan kepada Parti Pribumi Bersatu Malaysia (Bersatu).

Pegawai Kewangan 1 Bersatu Muhammad Zulhelmi Zaulkafly, 30, yang bertugas di Pejabat Bendahari Bersatu sejak 2016, berkata pihaknya juga tidak pernah menerima sebarang permohonan daripada Armada berhubung pengeluaran wang itu, lapor Bernama.

Saksi pendakwaan ke-20 itu berkata demikian ketika pemeriksaan utama oleh Timbalan Pendakwa Raya Mohd Shahrom Idris pada perbicaraan kes Ahli Parlimen Muar Syed Saddiq Syed Abdul Rahman yang berdepan empat pertuduhan pecah amanah jenayah dan pengubahan wang haram.

Disoal Mohd Shahrom sama ada saksi itu tahu mengenai pengeluaran wang RM1 juta daripada pihak Armada, Muhammad Zulhelmi menjawab: Tidak tahu.

Muhammad Zulhelmi, yang mengawal selia dan mentadbir serta mengurus hal ehwal kewangan parti, berkata mengikut Fasal 24 Perlembagaan Parti Bersatu, perbelanjaan melebihi RM500,000 perlu mendapat kelulusan majlis tertinggi dan jika terdapat pengeluaran wang, ia perlu direkod bagi memeriksa baki dalam akaun.

Mohd Shahrom: Apa akan terjadi jika ia tidak direkodkan?

Muhammad Zulhelmi: Melanggar peraturan 24 iaitu kita nak mengelakkan berlaku ketirisan kewangan.

Kepada soalan Timbalan Pendakwa Raya Datuk Wan Shaharuddin Wan Ladin, beliau berkata pemegang amanah bagi akaun Armada ialah Syed Saddiq yang ketika itu Ketua Armada, Ahmad Redzuan Mohamed Shafi (ketika itu Penolong Setiausaha Armada) dan Rafiq Hakim Razali (ketika itu Penolong Bendahari Armada).

Sebelum ini, Rafiq Hakim memberitahu mahkamah bahawa pengeluaran RM1 juta daripada akaun Armada atas arahan Syed Saddiq tidak mengikut prosedur dan ia adalah salah kerana tiada kertas kerja dikemukakan untuk membolehkan wang itu dikeluarkan pada 6 Mac 2020.

Syed Saddiq, 29, didakwa bersubahat dengan Rafiq Hakim yang diamanahkan dengan dana berjumlah RM1 juta untuk melakukan pecah amanah dengan menyalahgunakan dana itu di CIMB Bank Berhad, Menara CIMB KL Sentral, Jalan Sentral 2 di Kuala Lumpur pada 6 Mac 2020.

Bagi pertuduhan kedua, beliau didakwa menyalahgunakan harta untuk diri sendiri iaitu wang RM120,000 daripada akaun Maybank Islamic Berhad milik Armada Bumi Bersatu Enterprise dengan menyebabkan Rafiq Hakim melupuskan wang itu di Malayan Banking Berhad, Jalan Pandan 3/6A, Taman Pandan Jaya di Kuala Lumpur antara 8 hingga 21 April 2018.

Syed Saddiq juga berdepan dua pertuduhan melibatkan diri dalam aktiviti pengubahan wang haram dengan memindahkan wang masing-masing RM50,000 dalam akaun Maybank Islamic Berhad miliknya ke akaun Amanah Saham Bumiputera miliknya, yang merupakan hasil daripada aktiviti haram, di sebuah bank di Jalan Persisiran Perling, Taman Perling, Johor Bahru pada 16 dan 19 Jun 2018.

Perbicaraan di hadapan Pesuruhjaya Kehakiman Datuk Azhar Abdul Hamid bersambung esok.


Zahid ada ‘telor’ atau tidak mengaku klip audio dengan Anwar?

Perkataan ‘telor’ menjadi trending selepas cabaran anak Presiden UMNO, Datuk Seri Ahmad Zahid Hamidi dalam akaun Instagramnya kepada kumpulan Kluster Menteri supaya meletak jawatan.

Kiasan ‘ada telor’ dalam Bahasa Melayu membawa erti kejantanan seseorang dalam menegakkan sesuatu perkara, Datuk Nurulhidayah Zahid seakan mahu menampakkan dirinya berani apabila mengumumkan peletakan jawatan sebagai ahli Perbadanan SME Corp, agensi Kementerian Pembangunan Usahawan (Medac).

Ya, mungkin beliau nampak berani tapi itu pun selepas dua minggu berakhirnya Perhimpunan Agung UMNO 2020 (PAU) dan apabila bapanya Zahid diserang kiri kanan selepas tular klip audio perbualan dengan Presiden PKR, Datuk Seri Anwar Ibrahim.

Bapanya sebelum ini ada membuat cabaran kepada Menteri dan Timbalan Menteri UMNO semasa PAU untuk meletak jawatan, sebaliknya kumpulan tersebut berjumpa Perdana Menteri Tan Sri Muhyiddin Yassin dan menyatakan kesetiaan untuk meneruskan khidmat kepada rakyat dan negara.

Bayangkan jika mereka meletak jawatan, apa yang bakal jadi kepada UMNO? Sudah pastinya UMNO akan hilang maruah apabila terpaksa melutut pula kepada Anwar.

Mujur klip audio tersebut didedahkan, jika tidak mahu hidup-hidup ahli UMNO ditipu oleh Presiden yang cikgunya Anwar sedang merancang sesuatu pakatan sulit untuk menjatuhkan kerajaan Perikatan Nasional (PN).

Sekurang-kurangnya, Anwar sudah menunjukkan kejantanan apabila tampil mempertahankan dirinya berhubung klip audio tersebut walaupun secara tidak langsung.

Ketua Pembangkang itu membela klip audio perbualan tersebut ia bukan satu kesalahan jenayah jika terbukti ia tulen, bukan kah itu sudah menunjukkan keberanian dan mempunyai ‘telor’.

Bagaimanapun, lain cerita pula dengan Zahid yang masih mengunci mulutnya, malahan laporan polis sampai hari ini tidak dibuat oleh Presiden UMNO tersebut.

Situasi ini menimbulkan prasangka dan defisit keyakinan akar umbi terhadap Zahid, ramai juga tertanya sama ada bapa Nurulhidayah ini mempunyai ‘telor’. Kalau ada ‘telor’ sekurang-kurangnya tampil lah mempertahankan klip audio tersebut.

Agenda Daily memandang serius terhadap ungkapan ‘telor’ yang dimainkan oleh Nurulhidayah kerana ia mengundang rasa lucah dan seksis kerana ia melibatkan alat sulit kaum lelaki.

Tidak sepatutnya kenyataan seksis sedemikian dikeluarkan oleh seorang anak seorang calon perdana menteri.

Bagaimana pula kalau selepas ini sekiranya ada pihak mencabar adakah beliau mempunyai ‘biji’ untuk mencabar ayahnya meletak jawatan sebagai Presiden UMNO?

Jika Anwar boleh tampil membela klip audio tersebut, mengapa tidak Zahid? Sekurang-kurangnya buat lah laporan polis, tidak susah pun untuk menunjukkan bahawa Zahid juga mempunyai ‘telor’ seperti yang dikatakan oleh anaknya.

Untuk Nurulhidayah, serangkap pantun dihadiahkan sebagai tauladan:

Putus sudah tali temberang
Semasa belayar di sampan kotak
Jangan berlagak jaguh yang garang
Kepala sendiri nanti yang retak


Pengarah bebas dan bukan eksekutif Sapura Energy letak jawatan

Sapura Energy Bhd (SEB) hari ini mengumumkan bahawa Tan Sri Megat Zaharuddin Megat Mohd Nor telah meletak jawatan sebagai pengarah bebas dan bukan eksekutif syarikat itu berkuat kuasa esok.

SEB dalam makluman kepada Bursa Malaysia memberitahu tokoh korporat berusia 73 tahun itu meletak jawatan untuk mengejar kepentingan lain, lapor Bernama.

Penyedia perkhidmatan minyak dan gas itu menambah beliau juga akan berhenti menjadi pengerusi jawatankuasa pencalonan serta imbuhannya pada 7 Mei.

Baru-baru ini, SEB telah melantik Datuk Mohammad Azlan Abdullah sebagai pengerusi baharu, berkuat kuasa 7 Mei 2022 bagi menggantikan Tan Sri Shamsul Azhar Abbas, yang akan bersara pada tarikh yang sama, apabila mencapai usia 70 tahun.

Permodalan Nasional Bhd, pemegang saham terbesarnya dengan 12.16 kepentingan ekuiti berkata ia menantikan kepimpinan Mohammad Azlan dalam mengemudi SEB melalui proses penstrukturan semula dan pemulihan syarikat.

SEB melaporkan kerugian bersih sebanyak RM8.90 bilion bagi tahun kewangan berakhir 31 Jan 2022 berbanding kerugian bersih berjumlah RM160.87 juta pada tahun sebelumnya.

Pada tahun kewangan 2022, firma berkenaan telah membuat peruntukan untuk rosot nilai muhibah atas penyatuan sebanyak RM3.29 bilion serta peruntukan rosot nilai ke atas hartanah, loji dan peralatan berjumlah RM2.32 bilion.


Lebih 7.57 juta terima dos penggalak

Jumlah penerima dos penggalak terus meningkat dengan semalam sahaja sebanyak 210,658 individu menerima suntikan masing-masing, lapor Kementerian Kesihatan (KKM), hari ini.

Menerusi kemas kini laman sesawangnya, Covidnow pagi ini, KKM memaklumkan sehingga kini seramai 7,570,846 atau 23.2 peratus individu yang layak telah menerima dos penggalak.

Program Imunisasi Covid-19 Kebangsaan (PICK) Penggalak dimulakan 13 Oktober 2021 lalu, dengan jangkaan awal membabitkan kira-kira 23 juta penerima, terutama warga emas berusia 60 tahun dan ke atas.

PICK dilancarkan pada 24 Februari 2021 dan sejak itu sehingga semalam lebih 59.0 juta dos vaksin Covid-19 telah diberikan kepada individu seawal usia 12 tahun ke atas di seluruh negara, sehingga semalam.

Daripada jumlah itu, 25,643,935 atau 78.5 peratus populasi negara telah lengkap divaksinasi, manakala 26,019,908 atau 79.7 peratus lagi menerima sekurang-kurangnya satu dos.

KKM juga memaklumkan daripada jumlah individu yang lengkap divaksinasi itu, sebanyak 97.7 peratus atau 22,878,955 membabitkan populasi dewasa.

Seramai 23,164,441 atau 98.9 peratus lagi individu dewasa menerima sekurang-kurangnya dos pertama daripada vaksin dua dos atau vaksin dos tunggal, menurut statistik Covidnow.

Bermula 8 September 2021 pula, seramai 5,620,447 remaja berusia 12 hingga 17 tahun telah menerima suntikan vaksin sama ada yang telah lengkap divaksinasi atau menerima dos pertama.

Sehingga semalam 87.8 peratus atau 2,764,980 remaja telah lengkap divaksinasi, manakala 90.7 peratus atau 2,855,467 remaja lagi menerima sekurang-kurangnya satu dos.

Pecahan pemberian vaksin mengikut negeri sehingga 7 Januari 2022.


PAS dijangka letak calon di DUN Jeli dan Gua Musang

PAS Kelantan berkemungkinan meletakkan calon untuk bertanding di kerusi Dewan Undangan Negeri (DUN) di Jeli dan Gua Musang, pada Pilihan Raya Negeri (PRN) nanti.

Naib Presiden PAS Datuk Mohd Amar Nik Abdullah berkata langkah itu diambil susulan permintaan akar umbi parti tersebut di kedua-dua DUN tersebut, dan permintaan tersebut telah pun disuarakan kepada pucuk pimpinan Bersatu, menurut laporan Bernama.

“Antara alasan permintaan kerusi di Jeli dan Gua Musang ialah bagi menjaga moral penyokong dan petugas PAS. Jadi kita minta satu kerusi di Jeli dan satu di Gua Musang, sebab kalau PAS tidak bertanding, tiada satu pun kerusi PAS di situ.

“Misalnya kalau ketiga-tiga kerusi dalam Parlimen Gua Musang itu tiada kerusi PAS, kita takut mengganggu moral petugas dan penyokong PAS di situ, perlu ada satu kerusi PAS di situ supaya boleh memberi semangat yang tinggi kepada penyokong dan petugas untuk bekerja,” katanya.

Beliau yang juga Timbalan Menteri Besar berkata demikian kepada pemberita ketika di temui pada Majlis Perasmian Kelantan Maju Rakyat Sejahtera di Kompleks Kota Darul Naim, di sini hari ini.

Bersatu yang membentuk kerjasama menerusi Perikatan Nasional (PN) bersama PAS, sebelum ini telah diberikan lampu hijau untuk menentang penyandang kerusi daripada Barisan Nasional (BN) di Jeli dan Gua Musang.

Namun semalam Setiausaha PAS Kelantan Wan Roslan Wan Hamat mengesahkan PAS akan bertanding di 39 kerusi DUN, berbanding perbincangan awal 37 kerusi selepas mendapat persetujuan Bersatu.

Di Jeli DUN Bukit Bunga dan Kuala Balah diwakili penyandang daripada BN, manakala Ayer Lanas disandang Bersatu, sementara di Gua Musang pula ketiga-tiga DUN iaitu Nenggiri, Paloh dan Galas dimenangi BN pada Pilihan Raya Umum Ke-14 (PRU-14) lalu.
DUN Kelantan memiliki 45 kerusi, PAS mendominasi dengan 37 kerusi, BN (tujuh) dan Bersatu (satu).


Pecat pemimpin veteran: UMNO kini terpaksa melutut di pangkuan DAP

Seorang Ahli Majlis Pimpinan Tertinggi Bersatu menyindir tindakan UMNO yang terus memecat beberapa individu terkenal kerana dipercayai tidak sehaluan dengan presiden parti Datuk Seri Ahmad Zahid Hamidi yang kini menjadi pembela DAP.

Dr Muhammad Faiz Na’aman menyifatkan tindakan memecat beberapa anggota veteran parti itu menyebabkan UMNO kini semakin kekurangan pemimpin sehingga terpaksa melutut di pangkuan DAP pasca Pilihan Raya Umum Ke-15 (PRU-15).

“Ya pecat lagi.. silakan… Dah lah puak kamu nyawa-nyawa ikan hingga melutut ke pangkuan DAP pasca PRU15, kamu kecilkan & ranapkan lagi dengan buang orang sendiri. Bagus!

“Presiden UMNO kini jadi pembela DAP untuk yakinkan rakyat khususnya Melayu-Islam dan Bumiputera agar menerima kerajaan luar tabie sekarang,” katanya dalam satu kenyataan.

Beliau berkata demikian ketika mengulas mesyuarat Majlis Tertinggi UMNO yang dipengerusikan Zahid memutuskan untuk memecat keahlian Ketua UMNO Bahagian Ketereh Tan Sri Annuar Musa bersama dua Ketua Wanita UMNO Bahagian yang lain.

Mereka ialah Ketua Wanita UMNO Bahagian Arau, Datin Seri Shamsiah Yasin yang juga isteri kepada Ahli Parlimen Arau, Datuk Seri Shahidan Kassim dan Ketua Wanita UMNO Maran, Datin Seri Fatimah Kassim yang juga isteri kepada Ahli Parlimen Maran, Datuk Ismail Abdul Muttalib.

Shahidan dan Ismail tidak disenaraikan oleh UMNO pada PRU-15 lalu, namun bertanding atas tiket Perikatan Nasional dan berjaya mengekalkan kerusi masing-masing.

Mengulas lanjut, Muhammad Faiz mempelawa Annuar untuk menyertai Perikatan Nasional bagi meneruskan perjuangan menyatupadukan bangsa Melayu Islam.

Katanya bekas Annuar boleh menyertai Bersatu yang sentiasa mengalu-alukan penyertaannya untuk bersama-sama memperjuangkan agama, bangsa dan negara.

Katanya, sudah sampai masanya bekas Ahli Parlimen Ketereh itu berhijrah menyertai Bersatu kerana berada dalam UMNO tidak membuahkan hasil yang boleh memberi manfaat kepada Alif Baa Taa.

“Hijrah bukan perkara asing bagi ahli politik yang tidak sehaluan dengan perjuangan partinya. Hijrah adalah satu fitrah biasa bagi umat Islam.

“Jom Tan Sri (Annuar) hijrah ke Perikatan Nasional (PN) demi meneruskan perjuangan Alif Baa Taa.

“Sebagai orang muda yang baharu dalam arena politik, saya ikhlas pelawa Tan Sri,” katanya.


Cendawan mampu kurangkan risiko masalah mental

Satu kajian di London mendapati pengambilan cendawan mampu membantu seseorang untuk mengurangkan risiko mengalami masalah mental seperti kemurungan – keputusan sama seperti kajian yang pernah dilakukan Universiti Johns Hopkins.

Pasukan pakar dari Kolej Perubatan Penn melakukan kajian data pemakanan dan kesihatan mental ke atas hampir 24,000 orang dewasa.

Daily Mail melaporkan, kajian tersebut dilaksanakan lebih 10 tahun menunjukkan sukarelawan yang tidak memakan cendawan lebih terdedah kepada masalah kemurungan.

“Kajian itu mendapati kemungkinan manfaat kesihatan akan dapat diperoleh sekiranya seseorang itu memakan cendawan,” kata ketua pengarang utama kajian, Dr. Joshua Muscat.

Pakar penyelidik yakin, asid amino yang terdapat pada cendawan mungkin menjadi faktor utama khasiat tersebut.

“Cendawan merupakan sumber makanan terbaik yang mengandungi asid amino ergothioneine yang bertindak sebagai sumber antikeradangan.

“Sumber ini dapat menurunkan risiko tekanan oksidatif yang mampu mengurangkan masalah mental melibatkan gejala kemurungan,” kata penyelidik utama kajian, Dr. Djibril Ba.

Manakala, kajian sebelum ini menunjukkan ergothioneine dapat membantu mengurangkan risiko bagi setiap indvidu untuk menghidap penyakit skizofrenia, gangguan bipolar dan kemurungan.

Kandungan kalium yang terdapat dalam cendawan butang putih juga boleg membantu mengurangkan peringkat awal kegelisahan.

Walaubagaimanapun, pakar penyelidik tidak menyatakan jenis cendawan yang dimakan oleh kesemua sukarelawan itu dan dengan itu, tidak dapat ditentukan secara saintifik jenis cendawan mana terbaik untuk mengurangkan masalah penyakit mental.

Menurut Institut Kesihatan Mental Amerika Syarikat (AS) kira-kira 17.3 juta individu dewasa di negara itu mengalami sekurang-kurangnya satu episod kemurungan.

Sebelum ini Universiti Johns Hopkins dalam percubaan klinikal kecil, memberi pesakit gangguan kemurungan utama (MDD) dua dos psilocybin bersama dengan psikoterapi dan menunjukkan penurunan gejala kemurungan. – Agensi


MetMalaysia keluar amaran hujan lebat, ribut petir sehingga Jumaat

Jabatan Meteorologi Malaysia (MetMalaysia) mengeluarkan amaran ribut petir, hujan lebat dan angin kencang di beberapa negeri hari ini mulai esok (11 Oktober 2022), tatkala Parlimen dibubarkan bagi membolehkan Pilihan Raya Umum Ke-15 (PRU-15) diadakan dalam keadaan negara yang bakal berdepan musim tengkujuh.

Dalam kenyataan hari ini, MetMalaysia meramalkan hujan di satu dua tempat di Perlis, Kedah, Perak, Selangor, Kuala Lumpur, Putrajaya, Negeri Sembilan, Melaka dan Johor, pada sebelah pagi.

Pada sebelah petang pula, ribut petir dijangka berlaku di satu dua tempat: Perak, Perlis, Kedah, Terengganu, Kelantan, Pahang, Selangor, Negeri Sembilan, Johor, Sabah dan Sarawak.

Manakala sebelah malam pula ribut petir diramal berlaku di satu dua tempat di Terengganu, Kelantan dan Pahang, manakala hujan di Kedah, Perak, Johor, Sabah dan Sarawak.

Sementara itu, Met Malaysia juga mengeluarkan amaran hujan berterusan mulai 12 hingga 14 Oktober bagi Sarawak, Sabah dan Wilayah Persekutuan Labuan.

Ia meliputi:

i) Sarawak: Hujan berterusan dijangka berlaku di negeri Sarawak: Mukah (Daro, Matu, Dalat dan Mukah), Bintulu, Miri (Subis, Beluru, Miri dan Marudi) dan Limbang;

ii) Sabah: Pedalaman (Sipitang, Tenom, Kuala Penyu, Beaufort, Keningau dan Tambunan), Pantai Barat dan Kudat; dan

iii) WP Labuan.

Orang ramai boleh mendapatkan maklumat cuaca terkini melalui laman web rasmi Jabatan, aplikasi mobil myCuaca dan laman media sosial rasmi Jabatan. Talian hotline MET Malaysia 1-300-22-1638 boleh dihubungi bagi sebarang pertanyaan lanjut.


Pemimpin UMNO, PKR setuju bakal wujud jajaran baharu selepas PRU

Dua pemimpin Barisan Nasional (BN) dan Pakatan Harapan (PH) mewakili wanita dilihat tidak yakin parti masing-masing akan memenangi majoriti kerusi Parlimen pada Pilihan Raya Umum Ke-15 (PRU-15), 19 November depan.

Dan, jika tiada mana-mana parti yang memenangi kerusi majoriti itu, tidak mustahil UMNO daripada BN dan PKR mewakili PH, yang turut dianggotai DAP, akan bergabung membentuk kerajaan.

Ini kerana, telah wujud kerjasama sedemikian, selain hubungan rapat Presiden UMNO Datuk Seri Ahmad Zahid Hamidi, dan cikgunya, Presiden PKR Datuk Seri Anwar Ibrahim.

Kedua-dua pemimpin itu berpendapat Malaysia berkemungkinan besar mempunyai Kerajaan Persekutuan ‘perpaduan’ selepas 19 November depan, yang memerlukan satu jajaran baharu politik.

Datuk Seri Azalina Othman Said daripada UMNO, parti komponen BN, dan Nurul Izzah Anwar mewakili PKR – parti gabungan PH – muncul dalam program “Agenda Awani” yang dihoskan oleh saluran penyiaran itu malam tadi.

Bagi Azalina, dinamik politik di Malaysia sedang berubah dan kerajaan perpaduan sebegitu boleh menjadi langkah positif untuk negara pada masa depan.

“Bagi saya, kami benar-benar mahukan ‘pasukan impian’ untuk Malaysia, kami mahu kumpulan orang terbaik untuk negara ini kerana kami mahu pulih semula selepas pandemik Covid-19.

“Jika kita boleh mendapatkan ‘pasukan idaman’ terbaik, mengapa tidak?” katanya dipetik oleh Astro Awani, portal berita penyiar itu.

Azalina berkata ini berdasarkan pengalamannya sebagai bekas Timbalan Speaker Dewan Rakyat.

Penyandang Ahli Parlimen Pengerang berkata perbincangan antara ahli Parlimen kerajaan dan rakan sejawatan pembangkang, tidak lagi penuh dengan permusuhan tetapi mengandungi idea untuk kebaikan bersama.

Tetapi dia juga cepat menambah bahawa itu adalah pendapat peribadinya dan tidak boleh dianggap sebagai mewakili UMNO.

Nurul Izzah dari PKR pula memberi pandangan yang lebih berhati-hati.

Beliau tidak menolak kemungkinan kerajaan perpaduan terbentuk selepas PRU-15, tetapi berkata parti-parti yang bersetuju dengannya perlu jujur dan telus antara satu sama lain jika mahu berjaya.

“Saya rasa paling kecewa apabila saya bersendirian, apabila keputusan diambil, pimpinan tidak jujur dengan saya.

“Kalau kita amalkan prinsip (yang disokong parti)… kita jujur… kita berkomunikasi, ini keputusan yang kita buat… ini agenda kita dan semua pihak yang mahu bangkitkan agenda bersama… kita bersama awak,” katanya.

Penyandang Ahli Parlimen Permatang Pauh itu berkata perlu juga melihat rekod lampau parti-parti yang ingin menjalin kerjasama, serta integriti wakil rakyat yang akan menerajui kerajaan.

“Jadi pada pendapat saya kalau boleh betulkan perkara ini, kita tunjukkan gabungan ini secara rasional. Objektif… terpulang kepada anda untuk berunding dengan emosi tetapi ada garis panduan, lebih baik.

“Ia tidak akan mudah. Tetapi di sinilah kita memerlukan kematangan, kebijaksanaan dan kesabaran,” katanya dipetik sebagai berkata.


Zahid boleh bawa usul undi tak percaya di Parlimen

Datuk Seri Ahmad Zahid Hamidi mempunyai pilihan sekiranya mahu mengadakan pilihan raya umum ke-15 (PRU-15) segera dengan membawa usul tidak percaya di Parlimen apabila sidang dibuka nanti,

Presiden UMNO itu tidak perlu membuang masa dan menyalahkan pembangkang yang tidak mahu PRU-15 diadakan dalam tempoh terdekat, sebaliknya langkah awal sendiri boleh diambil UMNO dengan membawa usul tidak percaya terhadap Perdana Menteri Datuk Seri Ismail Sabri Yaakob.

Ketua Bersatu Bahagian Segambut, Mahathir Mohd Rais melontarkan cadangan kepada Zahid untuk membawa usul tersebut memandangkan sering membangkitkan desakan agar PRU-15 diadakan segera.

“Kemuka undi tidak percaya kepada Perdana Menteri, apakah beliau masih mendapat sokongan majoriti ahli Dewan Rakyat,” katanya dalam satu kenyataan.

Bagaimanapun, Mahathir berpendirian PRU-15 tidak sesuai diadakan dalam masa terdekat memandangkan banyak isu rakyat yang masih belum ditangani kerajaan.

Menurutnya, semua sedia maklum bahawa pilihan raya akan menelan kos berbilion ringgit.

“Di saat rakyat sedang dihimpit kesusahan nyata pada hari ini, Presiden UMNO seharusnya cakna dalam memastikan wang sebanyak itu digunakan untuk membantu rakyat dan bukannya berhabis berbilion ringgit untuk nafsu politik beberapa kerat manusia,” katanya

Jelasnya, langkah ‘demokratik’ yang Zahid cadangkan agar rakyat mendapatkan semula sebuah kerajaan yang kukuh bukanlah dengan mengadakan PRU15.

“Bukan isu ekonomi dan kos sara hidup yang tinggi sahaja yang perlu difikirkan kerana negara kira juga belum selesai berperang dengan wabak Covid-19.

“Saya menyeru agar Ahli Parlimen dan Ahli Dewan Undangan Negeri (ADUN) tidak menjadi ‘badut’ kepada kepimpinan tertinggi parti masing-masing sebaliknya perlu fokus kepada isu untuk menyelesaikan masalah rakyat,” ujarnya.

Tambahnya lagi, rakyat menuntut wakil rakyat berwibawa dapat membela nasib mereka bukannya menjaga kepentingan pemimpin yang sedang bergelut dengan tuduhan dan salah guna kuasa.

Zahid terdahulu mendakwa pembangkang memberi pelbagai alasan untuk melengahkan PRU15 demi ‘membeli masa’ untuk mendapatkan ruang mencukupi membohongi rakyat sekali lagi.


Kadar pengangguran menurun pada April 2022

Kadar pengangguran negara menurun pada April tahun ini iaitu 3.9 peratus, berbanding 4.1 peratus pada bulan sebelumnya, menurut Statistik Tenaga Buruh, Malaysia, April 2022 dikeluarkan oleh Jabatan Perangkaan Malaysia (DOSM) hari ini.

Ketua Perangkawan Datuk Seri Dr Mohd Uzir Mahidin berkata kedudukan tenaga buruh pada bulan tersebut terus mengukuh dengan peningkatan sebanyak 0.4 peratus bulan ke bulan kepada 16.50 juta orang, berbanding 16.44 juta orang pada Mac, lapor Bernama.

“Kadar penyertaan tenaga buruh meningkat sebanyak 0.2 mata peratus kepada 69.4 peratus daripada 69.2 peratus pada Mac 2022, menunjukkan lebih banyak penyertaan buruh dalam pasaran,” katanya dalam kenyataan hari ini.

Beliau berkata penduduk bekerja menunjukkan peningkatan bulan ke bulan sebanyak 0.5 peratus dan merekodkan 15.85 juta orang pada April berbanding 15.77 juta orang pada Mac.

Mengenai situasi guna tenaga, Mohd Uzir berkata kategori pekerja yang merangkumi komposisi terbesar jumlah penduduk bekerja, iaitu sebanyak 76.3 peratus, meningkat 0.3 peratus bulan ke bulan kepada 12.09 juta orang, berbanding 12.06 juta orang yang direkodkan pada Mac.

Katanya, penduduk bekerja sendiri terus bertambah sebanyak 1.2 peratus kepada 2.72 juta orang pada April (Mac: 2.69 juta).

“Peningkatan ini sebahagiannya adalah disebabkan oleh lebih banyak aktiviti perniagaan sempena sambutan Ramadan dan persiapan menjelang Aidilfitri pada bulan tersebut, selari dengan pembukaan semula sempadan antarabangsa yang menggalakkan sektor pelancongan dan industri berkaitan pelancongan untuk meneruskan aktiviti mereka,” katanya.

Dalam sektor ekonomi, Mohd Uzir berkata bilangan penduduk bekerja dalam sektor perkhidmatan terus mengekalkan trend positif terutama dalam subsektor perdagangan borong dan runcit, perkhidmatan makanan dan minuman serta bidang kesihatan dan kerja sosial.


Aset Najib hingga RM2.849 bilion dibeku, boleh keluar RM100,000 sebulan

1Malaysia Development Bhd (1MDB) dan sebuah anak syarikatnya memperoleh perintah injunksi daripada Mahkamah Tinggi Kuala Lumpur untuk menghalang Datuk Seri Najib Razak melupus atau mengurangkan nilai mana-mana asetnya di Malaysia sehingga AS$681 juta atau mengikut nilai tukaran asing hari ini berjumlah lebih RM2.849 bilion.

Berdasarkan dokumen yang diperoleh media, injunksi tersebut juga mengehadkan Najib mengeluarkan wang tidak melebihi RM100,000 sebulan yang diperlukannya untuk perbelanjaan sara hidup serta perbelanjaan guaman, lapor Bernama.

Sekiranya Najib memerlukan lebih daripada jumlah tersebut, beliau perlu mendapatkan kebenaran bertulis daripada peguam1MDB dan Global Diversified Investment Company Limited (sebelum ini dikenali sebagai 1MDB Global Investments Limited).

Keputusan itu dibuat Pesuruhjaya Kehakiman Atan Mustaffa Yussof Ahmad dalam prosiding dalam talian semalam selepas membenarkan permohonan injunksi mareva ex-parte (sebelah pihak) yang dipohon 1MDB dan Global Diversified yang merupakan plaintif pertama dan kelima dalam kes saman 1MDB terhadap Najib dan beberapa yang lain.

Injunksi mareva adalah perintah menghalang seseorang daripada melupuskan harta sementara kes sedang berjalan.

Perintah itu juga menyatakan, Najib mestilah membuat pendedahan secara bertulis kepada 1MDB dan Global Diversified berhubung asetnya sehingga pada nilai AS$681 juta sama ada di dalam atau di luar negara, sama ada di bawah namanya sendiri atau tidak, dan sama ada milikan secara tunggal atau secara bersama defendan lain.

Beliau hendaklah memberikan nilai, lokasi serta segala maklumat aset dan maklumat itu perlu disahkan melalui suatu afidavit dan disampaikan kepada peguam plaintif pertama dan kelima.

Jika keseluruhan nilai bebas daripada gadaian atau apa-apa sekuriti asetnya di negara ini melebihi jumlah AS$681 juta, Najib boleh mengalihkan atau melupuskan aset itu asalkan jumlah nilai tanpa beban kekal berjumlah tidak kurang daripada AS$681 juta.

Perintah tersebut juga menyatakan bahawa mana-mana individu dalam prosiding ini atau sebaliknya, yang dimaklumkan mengenai perintah berkenaan tidak seharusnya membantu atau membenarkan pelanggaran perintah di mana mereka boleh dikenakan tindakan menghina mahkamah jika berbuat demikian.

Perintah itu berkuat kuasa sehingga mahkamah mendengar permohonan injunksi inter-parte (dua pihak) pada 21 Feb.

Seorang peguam Tetuan Skrine yang mewakili 1MDB ketika dihubungi mengesahkan keputusan mahkamah itu.

Dalam saman itu, 1MDB, 1MDB Energy Holdings Limited, 1MDB Energy Limited, 1MDB Energy (Langat) Limited dan Global Diversified Investment Company Limited selaku plaintif manakala Najib, Terrence Geh Choh Heng (bekas Pengarah Kewangan 1MDB), Jasmine Loo Ai Swan (bekas Peguam 1MDB), Casey Tang Keng Chee (bekas Pengarah Eksekutif 1MDB), Vincent Beng, Radhi Mohamad (Ketua Pegawai Operasi 1MDB) sebagai defendan.

Turut dinamakan sebagai defendan iaitu Kelvin Tan Kay Jim (bekas Pengarah Pelaburan) dan Nik Faisal Ariff Kamil (bekas Ketua Pegawai Eksekutif SRC International Sdn Bhd).

Saman AS$8 bilion itu adalah satu daripada 22 saman sivil yang difailkan untuk menuntut lebih AS$23 bilion bagi pihak 1MDB dan bekas anak syarikatnya, SRC International terhadap beberapa individu yang didakwa terlibat dalam skandal kewangan itu.


Sidang media berseorangan, Najib senada dengan pembangkang

Senada dengan blok pembangkang, Ahli Parlimen (MP) Pekan Datuk Seri Najib Razak mempertikaikan langkah diambil Putrajaya dalam mengumumkan pembatalan Ordinan Darurat semalam walhal sebelum ini mereka beria-ria menolak proklamasi tersebut.

Bekas Perdana Menteri itu membangkitkan sama ada langkah membatalkan proklamasi tersebut mendapat perkenan Yang di-Pertuan Agong, ia memandangkan pelbagai persoalan timbul susulan keputusan dibuat kerajaan tersebut yang menurutnya mempunyai implikasi undang-undang dan boleh dipersoal keabsahannya.

“Adakah proses undang-undang telah diamalkan dalam erti kata apa-apa pembatalan Ordinan Darurat mesti mendapat perkenan Yang di-Pertuan Agong dan digazetkan. Ini tidak dijelaskan.

“Kedua, pembatalan Ordinan Darurat ini boleh dibuat secara ‘backdated’ atau diterkebelakangkan, sama ada ini boleh dilakukan sebab implikasinya terhadap apa-apa tindakan yang diambil pihak berkuasa selepas 21 Julai itu boleh dipersoalkaan atau terbatal dari segi Undang-undang.

“Yang ketiga, enam ordinan termasuk ordinan pertama iaitu Induk Darurat 2021 boleh timbulkan soal kesahihan dari segi kesahihan Undang-undang dan keabsahan kerajaan dari 21 Julai sehingga 1 Ogos,” kata beliau semasa sidang media di Parlimen.

Najib berkata pembatalan tersebut sepatutnya dibentangkan di Dewan Rakyat sebelum ia diputuskan terbatal.

“Barulah ia lengkap dari segi proses undang-undang. Dan ini pernah kita lakukan zaman saya dulu pun, undang-undang darurat yang kita batalkan mengikut proses ini.

“Perlu dibentangkan di kedua-dua dewan,” katanya.

Terdahulu, Yang Dipertua Dewan Rakyat Datuk Azhar Azizan Harun memberitahu sebarang persoalan dan penjelasan berhubung pembatalan Ordinan Darurat yang dibangkitkan Ahli-Ahli Parlimen akan dijawab Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan pada Isnin.

Untuk rekod, Ketua Pembangkang Datuk Seri Anwar Ibrahim pada 25 Januari lalu memfailkan permohonan kebenaran untuk memulakan semakan kehakiman berhubung Proklamasi Darurat dengan menamakan Perdana Menteri Tan Sri Muhyiddin Yassin dan kerajaan masing-masing sebagai responden pertama dan kedua.


Selangor kembali catat kes 4 angka

Jumlah jangkitan baharu Covid-19 di Selangor melonjak semula kepada empat angka hari ini apabila mencatat 1,145 kes dalam tempoh 24 jam sehingga 12 tengah hari tadi berbanding 964 semalam.

Angka itu menjadikan kumulatif positif di negeri ‘hotspots’ Covid-19 di Malaysia, melonjak kepada 804,769 kes, termasuk 3,557 kes import. Sehingga semalam seramai 782,988 pesakit telah sembuh, 10,035 kematian dilaporkan dan 10,601 kes masih aktif.

Daripada jumlah kes aktif itu, seramai 8,895 pesakit menjalani kuarantin di rumah; 1,031 ditempatkan di PKRC; 648 dimasukkan ke hospital; dan 27 pesakit dirawat di unit rawatan rapi dengan 11 daripadanya memerlukan alat bantuan pernafasan.

Sejak Februari tahun lalu hingga semalam, lebih 12.16 juta dos vaksin telah diberikan kepada penduduk Selangor dengan 4,783,865 atau 94.5 peratus individu telah lengkap divaksinasi, 4,850,137 atau 95.7 peratus menerima sekurang-kurangnya satu dos, dan 2,546,957 atau 45.7 peratus menerima dos penggalak.

Sepanjang minggu ini, 27.5 peratus individu di Selangor berusia 18 hingga 29 tahun telah dijangkiti Covid-19; diikuti 23.8 peratus (30-39 tahun); 11.7 peratus (40-49 tahun); dan 8.9 peratus (5-11 tahun),

Sebanyak 8.5 peratus individu berusia 50 hingga 59 tahun turut dijangkiti Covid-19; 6.6 peratus (12-17 tahun); 5.7 peratus (60-69 tahun); 5.3 peratus (0-4 tahun); 1.7 peratus (70-79 tahun); dan 0.4 peratus (80 tahun ke atas).

Daripada 1,330 kluster yang dikesan di Selangor sejak awal 2020 lalu hingga semalam, 43 masih aktif, melibatkan 22 kluster berkaitan tempat kerja; pendidikan (11); komuniti (enam); dan kumpulan berisiko tinggi (empat).

Sementara itu enam negeri lagi turut merekodkan peningkatan jangkitan baharu hari ini, yang turut disumbang beberapa kes import.

Johor yang bakal berdepan Pilihan Raya Negeri (PRN) tidak lama lagi merekodkan 568 kes baharu, berbanding 444 semalam; diikuti Kelantan (430 kes baharu, 356 semalam); Kedah (342 kes baharu, 315 semalam); Sabah (218 kes baharu, 176 semalam); Perlis (17 kes baharu, 14 semalam); dan Labuan (lima kes baharu, satu semalam).


Polis bongkar sindiket penipuan bidaan barang mewah tak wujud

Polis membongkar sindiket penipuan membida barang mewah tidak wujud dalam talian dengan tertangkapnya 29 individu, termasuk seorang rakyat China, susulan serbuan di sebuah rumah teres di Suria Villa, Cheras, petang semalam.

Ketua Polis Selangor Datuk Arjunaidi Mohamed berkata semua yang ditahan dalam serbuan jam 5 petang semalam terdiri daripada 24 lelaki dan lima wanita berusia dalam lingkungan 20-an dan 40-an.

“Sindiket berkenaan telah beroperasi di premis itu sejak empat bulan lepas dan mengaut keuntungan mencecah jutaan ringgit.

“Sindiket dipercayai mengaut sehingga RM200,000 sehari dan dianggarkan memperoleh hampir RM6 juta setiap bulan,” katanya di lokasi serbuan, malam tadi.

Polis turut merampas 116 telefon bimbit, 14 komputer riba dan 13 komputer meja dalam operasi itu.

Arjunaidi berkata polis menerima maklumat dan kemudian melakukan risikan selama sebulan sebelum mengesan kegiatan mencurigakan di dua alamat berbeza di taman berkenaan.

“Modus operandi sindiket ini menggunakan kaedah membida secara dalam talian barangan berharga yang tidak wujud di laman sesawang seperti rumah, kereta dan barang kemas.

“Sindiket kemudian mengarahkan pembida untuk membayar barangan yang dibida dengan separuh harga sebelum meminta untuk melunaskan bayaran penuh bidaan,” katanya.

Beliau berkata hasil siasatan mendapati semua mangsa tertarik dengan taktik sindiket yang memaparkan keuntungan hasil pembabitan dalam aktiviti bidaan itu.

“Kes disiasat di bawah Akta 120 (a) Kanun Keseksaan dan Seksyen 420 Kanun Keseksaan kerana menipu,” katanya.


Ketika DUN Johor bubar, nasib Presiden UMNO ditentukan esok

Ketika ramai tertumpu kepada pembubaran Dewan Undangan Negeri (DUN) Johor semalam, tidak kurang juga yang ternanti-nanti apakah nasib bakal menimpa Presiden UMNO Datuk Seri Ahmad Zahid Hamidi berhubung 47 pertuduhan jenayah rasuah melibatkan jutaan riggit wang Yayasan Akalbudi (YAB).

Esok, 24 Januari 2022, Mahkamah Tinggi Kuala Lumpur akan membuat keputusan sama ada akan memanggil Zahid membela diri atau membebaskannya daripada pertuduhan itu.

Hakim Mahkamah Tinggi Collin Lawrence Sequerah akan membuat keputusannya yang dijadualkan pagi esok.

Sekiranya hakim mendapati pendakwaan berjaya membuktikan kes prima facie terhadapnya, Zahid akan diarah membela diri.

Tetapi, jika hakim mendapati pendakwaan gagal membuktikan kes prima facie terhadapnya, bekas Timbalan Perdana Menteri kira-kira 33 bulan itu akan dibebaskan dan dia akan berjalan keluar dengan hati yang senang untuk mengepalai UMNO berdepan PRN Johor.

Untuk rekod, tertuduh yang diperintah membela diri mempunyai tiga pilihan:

Pasukan pendakwaan diketuai Timbalan Pendakwa Raya Datuk Raja Rozela Raja Toran sementara pasukan pembelaan Zahid diketuai peguam Hisyam Teh Poh Teik.

Perbicaraan kes itu bermula sejak 18 November 2019 dengan pendakwaan memanggil 99 saksi, sementara penghujahan kes bermula 6 September 2021 dan berakhir setelah 24 hari.

Ketika sesi penghujahan, mahkamah mendengar daripada pihak pembelaan bahawa Zahid sepatutnya kebal daripada pendakwaan kerana mendedahkan dengan jujur semua maklumat mengenai transaksi melibatkan YAB.

Dalam hujahannya, Hisyam berkata Zahid membuat dua kenyataan pada 2 Julai 2018, (ditandakan sebagai D35) dan pada 3 Julai 2018, (ditandakan sebagai D36) menurut Seksyen 30(3)(b) Akta Suruhanjaya Pencegahan Rasuah Malaysia (SPRM).

Menerusi dua kenyataan itu, Hisyam berhujah bahawa anak guamnya telah mendedahkan maklumat dan oleh itu mengikut Seksyen 30(7) Akta SPRM, Zahid “memiliki kekebalan” daripada pendakwaan.

Bagaimanapun, pihak pendakwaan berhujah bahawa Zahid tidak berhak mendapat imuniti seperti yang didakwa pasukan pembelaan, yang menurut pihak pendakwaan adalah “tafsiran literal” kepada peruntukan undang-undang.

Raja Rozela berhujah bahawa Seksyen 30(7) bukanlah peruntukan yang memperuntukkan imuniti sebaliknya, ia memberi budi bicara kepada pihak pendakwa raya untuk mengecualikan seseorang yang membantu siasatan daripada didakwa.

Pihak pendakwaan juga berhujah bahawa dalam kebanyakan kes rasuah membabitkan ahli politik, pemberi wang itu jarang mengakui wang yang diberikan adalah rasuah.

Zahid, 68, mengaku tidak bersalah terhadap 12 pertuduhan pecah amahan (CBT), lapan pertuduhan rasuah dan 27 pertuduhan pengubahan wang haram membabitkan puluhan juta ringgit milik Yayasan Akalbudi.

Bagi pertuduhan CBT, Zahid, didakwa menggunakan dana berkenaan untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Ahli Parlimen Bagan Datuk itu dituduh melakukan perbuatan itu di Affin Bank Berhad, cawangan Jalan Bunus, Off Jalan Masjid India di sini, antara 13 Januari 2014 dan 23 Disember 2016.

Pertuduhan mengikut Seksyen 409 Kanun Keseksaan membawa hukuman penjara antara dua dan 20 tahun serta dengan sebatan dan juga dikenakan denda, jika sabit kesalahan.

Bagi lapan tuduhan rasuah, Zahid didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat-syarikat berkenaan mendapatkan projek MyEG.

Ia bagi melaksanakan penambahan pembekalan cip pasport selama lima tahun atau 12.5 juta cip yang akan dimasukkan ke dalam halaman biodata polycarbonate Pasport Malaysia untuk Jabatan Imigresen Malaysia, sebagai pengendali perkhidmatan pusat sehenti di Pakistan dan Nepal di bawah kendalian Kementerian Dalam Negeri.

Dia dituduh melakukan perbuatan itu di cawangan Maybank Dataran Maybank di Jalan Maarof, Bangsar, antara 15 Julai 2016, dan 15 Mac 2018, mengikut Seksyen 16(a)(B)r Akta Suruhanjaya Pencegahan Rasuah Malaysia (SPRM) 2009 Akta SPRM 2009 dan boleh dihukum di bawah Seksyen 24(1) akta sama.

Zahid juga berdepan 27 pertuduhan pengubahan wang haram dengan melibatkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.

Kesemua perbuatan itu didakwa dilakukan di bank yang sama di Jalan Maarof, Bangsar dan Marhaba Enterprise Sdn Bhd, Fahrenheit88, 179 Jalan Bukit Bintang, di sini.

Berita berkaitan


22 lagi pelatih Pulapol Air Hitam positif Covid-19

Seramai 22 lagi pelatih di Pusat Latihan Polis (Pulapol) Air Hitam, Jempol, Negeri Sembilan disahkan dijangkiti Covid-19, hari ini.

Ini menjadikan keseluruhan kes melibatkan Kluster Air Hitam kepada 150 kes, kata Pengerusi Jawatankuasa Kesihatan, Kepenggunaan dan Alam Sekitar Negeri Sembilan, S Veerapan.

Sehingga jam 12 tengah hari tadi seramai 640 individu menjalani ujian saringan dan 150 daripada mereka didapati positif Covid-19, manakala 490 lagi negatif.

“Semua individu terbabit sudah mendapat keputusan ujian saringan dan tiada lagi individu sedang menunggu keputusan,” katanya memetik laporan Harian Metro.

Difahamkan, Kluster Air Hitam Jempol diisytiharkan pada Khamis lalu dan operasi latihan di Pulapol berkenaan sudah dihentikan selain asrama turut ditutup dan menjadi pusat isolasi.

Berdasarkan statistik laman sesawang Covidnow, sebanyak 128 kes positif Covid-19 dilaporkan di Pulapol Air Hitam pada 13 Januari lalu.

Veerapan dilaporkan berkata, kes indeks kluster itu bermula dengan saringan bergejala terhadap lima pelatih, dan keputusan adalah positif.

Mengulas mengenai bilangan kes di Negeri Sembilan, beliau berkata, sehingga jam 12 tengah hari semalam, jumlah keseluruhan kes positif Covid-19 sebanyak 115,971 kes dan jumlah keseluruhan kes kematian pula sebanyak 1,329.

“Terdapat 171 kes baharu dilaporkan ke Pusat Kuarantin dan Rawatan Covid-19 Berisiko Rendah (PKRC) Jabatan Kesihatan Negeri, Negeri Sembilan (JKNNS). Sebanyak 138 kes dalam negara dan bakinya luar negara,” katanya.


Chegu Bard serah bukti rumah, tanah dan kereta mewah PMX kepada SPRM

Bukti berhubung dakwaan pemilikan rumah, tanah dan kereta Perdana Menteri (PMX) Datuk Seri Anwar Ibrahim diserahkan kepada pihak Suruhanjaya Pencegahan Rasuah Malaysia (SPRM) hari ini.

Penyerahan bukti berhubung aset harta dan koleksi tersebut dibuat Pengerusi Muafakat Nasional (MN) Negeri Sembilan, Badrul Hisham Shaharin atau dikenali Chegu Bard di Pejabat SPRM Putrajaya hari ini.

Antara bukti yang diserahkan melibatkan kediaman milik Anwar tetapi didaftarkan atas nama seorang individu lain, koleksi kereta mewah dan juga tanah bernilai jutaan ringgit di Port Dickson ketika beliau menjadi Ahli Parlimen di situ.

“Saya akan serahkan beberapa butiran atau pun dokumen sebagai sokongan, dimana saya telah menerima sekeping salinan surat
yang ditandatangani oleh Shukri Saad yang merupakan Timbalan Sulit kepada Perdana Menteri Malaysia,” katanya semasa sidang media di depan pejabat SPRM hari ini.

Menurut Badrul HIsham, menerusi dokumen tersebut mendedahkan berhubung rumah yang didiami oleh Anwar di Kajang adalah atas nama seorang ahli perniagaan dan bukan nama peribadi pemimpin Pakatan Harapan (PH) tersebut.

“Persoalannya, bagaimana seorang Perdana Menteri menjadikan banglo mewah milik seorang ahli perniagaan sebagai kediaman peribadi,” katanya lagi.

Jelasnya, ia merupakan kali pertama apabila seorang Perdana Menteri menetap di sebuah rumah milik orang lain dan bukan diri sendiri.

Antara dokumen yang diserahkan berhubung rumah didiami Anwar adalah bil air, elektrik dan beberapa dokumen sokongan yang lain.

Selain itu, Badrul Hisham juga membangkitkan berhubung isu pengisytiharan harta yang sebelum dibuat Anwar dan isterinya, Datuk Seri Dr Wan Azizah Wan Ismail.

“Soalnya, pengisytiharan dibuat sebelum ini benar atau palsu?” katanya lagi.

Turut didedahkan Badrul Hisham berhubung empat kenderaan bernilai keseluruhan dianggarkan RM300 ribu tetapi ia tidak dimasukkan dalam pengisytiharan harta dilakukannya sebelum ini.

“Anwar tidak isytihar di SPRM, dia hanya isytihar di laman web PKR sahaja,” ujarnya lagi.


Hajiji diberi jaminan UMNO akan kekal sebagai Ketua Menteri, kata Zahid

Datuk Seri Ahmad Zahid Hamidi memberi jaminan jawatan Datuk Seri Hajiji Noor sebagai Ketua Menteri Sabah akan terus kekal sehingga habis penggal pada tahun 2025.

Jaminan tersebut diberikan Presiden UMNO itu selepas langkah pemimpin daripada parti negeri itu sebelum ini gagal menjatuhkan Hajiji apabila beberapa Ahli Dewan Undangan Negeri (ADUN) UMNO kekal menyokong kerajaan negeri dipimpin Gagasan Rakyat Sabah (GRS) tersebut.

“Kita berada dalam fasa atau ruang di mana kita terus berhasrat untuk mewujudkan situasi tenang di antara pelbagai parti di negeri Sabah ini.

“Untuk UMNO sendiri, saya memberitahu rakan-rakan saya daripada Umno-BN Sabah supaya tidak melakukan sesuatu yang mengguris perasaan atau hati mana-mana pihak.

“Terdapat beberapa langkah penyelesaian yang sedang dilakukan. Kita mencari cara terbaik supaya kerajaan yang sedia ada dikekalkan sehingga Pilihan Raya Umum (PRN) yang akan datang,” katanya seperti dipetik laporan Harian Metro.

Dalam pada itu, Zahid turut berkata pihaknya berharap pemegang jawatan sedia ada dikekalkan seperti yang dipersetujui.

“Pada waktu sama, kita juga mengharapkan agar jawatan sama ada dalam syarikat berkaitan kerajaan (GLC), kerajaan tempatan atau ketua kampung hendaklah dikekalkan seperti yang mana telah dipersetujui.

“Kita tidak mahu ada penukaran disebabkan perkara-perkara (berkaitan kemelut politik) di antara Semenanjung dan Sabah,” katanya lagi.

Hajiji yang kini merupakan Presiden GRS), dilantik sebagai Ketua Menteri selepas PRN Sabah pada 2020.

Pada Januari lalu kerajaan Sabah di bawah pentadbiran Hajiji goyah selepasPengerusi Perhubungan UMNO Sabah, Datuk Seri Bung Moktar Radin dan beberapa Ahli Dewan Undangan Negeri (ADUN) UMNO menarik sokongan terhadap terhadap Hajiji, diikuti Peter Anthony daripada Parti Kesejahteraan Demokratik Masyarakat (KDM).


Kerajaan beri lanjutan enam bulan kepada Lynas, PMX sahkan

Perdana Menteri, Datuk Seri Anwar Ibrahim mengesahkan kerajaan memberi Lynas Malaysia tempoh lanjutan enam bulan untuk memenuhi syarat pelesenan beroperasi di negara ini.

Beliau berkata, lanjutan masa itu bagaimanapun disertai dengan syarat ketat dan akan sentiasa dipantau, menurut laporan Bernama.

“Saya rasa Menteri Sains, Teknologi dan Inovasi, Chang Lih Kang akan memberikan penjelasan terperinci, tetapi daripada pemahaman kami, lanjutan adalah dengan syarat dan dipatuhi dengan ketat,” katanya ringkas.

Sebuah portal terdahulu melaporkan Lynas diberikan lanjutan masa itu susulan rayuan dikemukakan syarikat itu berhubung empat syarat dikenakan Lembaga Pelesenan Tenaga Atom (AELB).

Rayuan itu dilihat sebagai usaha terakhir untuk memastikan pengeluar nadir bumi itu boleh meneruskan operasi di kilang mereka di Gebeng, Kuantan selepas 1 Julai.

Lynas sebelum ini berulang kali mempertahankan bahawa kilangnya selamat dan menegaskan pelaksanaan syarat pelesenan sedemikian akan mengakibatkan kehilangan pekerjaan di Malaysia.


Penerima dos penggalak kekal penyumbang tertinggi kes harian

Selepas lima hari mencatat jumlah kes harian di bawah 3,000, jangkitan baharu Covid-19 dalam tempoh 24 jam semalam (Khamis, 25 Ogos 2022), meningkat semula, menurut rekod terbaharu laman sesawang CovidNOW Kementerian Kesihatan (KKM).

Dalam tempoh itu, 3,206 jangkitan baharu dilaporkan, termasuk empat kes import, naik daripada 2,636 yang dicatat pada Rabu

Jumlah jangkitan baharu itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,768,394 kes, dengan 4,696,221 pesakit telah sembuh, termasuk 2,180 yang pulih semalam.

Daripada jumlah jangkitan baharu semalam, 2,224 kes melibatkan individu yang telah menerima suntikan dos penggalak vaksin Covid-19, diikuti 689 kes (penerima dua dos); 282 (individu tidak divaksinasi); dan 11 kes (individu yang belum lengkap divaksinasi).

KKM memaklumkan sehingga kini, sebanyak 35,988 kes masih aktif, meningkat berbanding 34,970 yang dicatat pada Rabu. Jumlah itu termasuk, 34,626 pesakit masih menjalani kuarantin di rumah (33,500 pada Rabu); dan 22 ditempatkan di PKRC (24 pada Rabu).

Seramai 1,271 pesakit lagi dirawat di hospital, turun berbanding 1,379 pesakit pada Rabu, dan 69 pesakit dimasukkan ke unit rawatan rapi (67 pada Rabu), dengan 42 daripadanya memerlukan alat bantuan pernafasan (36 pada Rabu).

Berikut adalah jumlah kes baharu dan kumulatif positif Covid-19 mengikut negeri sehingga semalam:

Sementara itu, KKM juga memaklumkan lapan pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau ‘brought in death’ (BID).

Kes kematian yang dilaporkan semalam membabitkan tiga di Selangor dan masing-masing satu di Johor, Kelantan, Negeri Sembilan, Perak serta Kuala Lumpur.

Data laman sesawang CovidNOW KKM menunjukkan sejak Mac 2020 hingga semalam, jumlah kumulatif kematian akibat komplikasi Covid-19 meningkat kepada 36,185 kes, termasuk 7,690 kes BID.

Sementara itu, lebih 72.24 juta dos vaksin Covid-19 telah diberikan kepada populasi Malaysia, termasuk warga asing, sejak Program Imunisasi Covid-19 Kebangsaan (PICK) dilancarkan pada 24 Februari tahun lalu hingga semalam.

Daripada jumlah itu, 28,089,522 atau 86.0 peratus melibatkan dos pertama; 27,489,260 (84.2 peratus dos kedua); 16,213,219 (49.6 peratus dos penggalak pertama); dan 454,130 (1.4 peratus dos penggalak kedua).


Keputusan gantung VTL Malaysia-Singapura bagi bendung Omicron: MB

Keputusan kedua-dua kerajaan menggantung sementara penjualan tiket untuk Laluan Perjalanan Vaksinasi (VTL) darat dan udara sebagai langkah berjaga-jaga bagi membendung penularan varian baru Covid-19, Omicron, yang kini meningkat di Singapura.

Menteri Besar Johor Datuk Hasni Mohammad berkata bagaimanapun diharap penggantungan itu akan ditarik balik sekiranya keadaan kembali pulih seperti biasa dan terdapat penurunan kes varian Omicron di republik berkenaan, lapor Bernama.

“Kita mengharapkan dalam minggu kedua Januari, sekiranya keadaan kembali pulih seperti biasa atau nampak penurunan kes, VTL ini dapat dibuka semula.

“Apa yang penting ketika ini adalah VTL tersebut tidak ditutup kerana itu komitmen kedua-dua negara, yang sekali gus memberi keyakinan kepada Johor untuk menggerakkan semua sektor termasuk pelancongan bagi memastikan ia dapat berjalan seperti biasa,” katanya hari ini.

Beliau terdahulu merasmikan Majlis Pelepasan Sumbangan Bantuan Banjir Pemuda UMNO Johor dan Rakyat Johor di Pejabat Perhubungan UMNO Negeri Johor.

Pada Rabu (22 Dis) lepas, Menteri Kesihatan Khairy Jamaluddin Abu Bakar mengumumkan penjualan tiket darat serta penerbangan VTL digantung sementara bermula 23 Dis hingga 20 Jan tahun depan, dan akan dibuka semula selepas penilaian risiko dibuat berdasarkan situasi semasa Covid-19 kedua-dua negara.

Khairy berkata keputusan itu dibuat selepas mengambil kira laporan Kementerian Kesihatan Singapura mengenai satu kluster tempatan Covid-19 termasuk kemungkinan varian Omicron.

Sementara itu, Hasni ketika diminta mengulas mengenai persediaan banjir berkata kerajaan negeri memperuntukkan RM27 juta untuk kerja-kerja penambahbaikan seperti sistem perparitan dan RM32 juta bagi penyelenggaraan.

Beliau berkata menerusi peruntukan itu, penyelenggaraan bagi jalan-jalan atau kawasan hotspot banjir dapat dilakukan sewajarnya.


Derma darah amalan gaya hidup sihat: Muhyiddin

Bekas Perdana Menteri Tan Sri Muhyiddin Yassin mengajak rakyat Malaysia yang layak untuk menyertai program derma darah bagi membantu Pusat Darah Negara.

Menurutnya aktiviti menderma darah secara berkala merupakan satu amalan gaya hidup sihat.

“Saya menggalakkan semua rakyat Malaysia untuk menderma darah bagi memastikan bekalan darah negara sentiasa mencukupi,” katanya yang juga Pengerusi Majlis Pemulihan Negara (MPN) dalam satu kenyataan.

Terdahulu, Muhyiddin yang juga Ahli Parlimen Pagoh merasmikan program tahunan derma darah anjuran Yayasan TSM Charity Golf (TSMCGF) bersama Pusat Darah Negara dan IGB Real Estate Investment Trust di Mid Valley Megamall, Kuala Lumpur.

Menurutnya, program yang sudah memasuki tahun kesembilan ini bertujuan meningkatkan kesedaran orang ramai mengenai kepentingan menderma darah serta memberi sokongan kepada Pusat Darah Negara bagi memastikan bekalan darah negara mencukupi.

“Alhamdullilah, sejak mulanya kempen ini, sebanyak 15,000 beg darah telah berjaya dikumpul. Program ini menyasarkan untuk mengumpul 700 beg darah selama dua hari bermula hari ini (semalam).

“Saya mengajak orang ramai ke Centre Court , Mid Valley Megamall untuk bersama-sama menderma darah kerana ia mampu menyelematkan nyawa mereka yang memerlukan,” katanya.

Muhyiddin turut merakamkan penghargaan kepada penganjur program derma darah TSMCGF, Kementerian Kesihatan Malaysia serta Pusat Darah Negara, sukarelawan dan juga penderma-penderma darah.


Dua kluster baharu dilapor semalam

Kementerian Kesihatan (KKM) melaporkan dua kluster baharu Covid-19 melibatkan tempat kerja dan pendidikan direkodkan dalam tempoh 24 jam semalam (Selasa, 2 Ogos 2022).

Kedua-dua kluster itu melibatkan Kluster Tapak Binaan Persiaran Mahkota 2 di Kuala Langat, Selangor, melibatkan 22 kes positif Covid-19, manakala satu lagi ialah Kluster Lorong Ilmu 2 di Seremban, Negeri Sembilan yang membabitkan 23 pesakit.

Dalam tempoh Januari 2020 hingga semalam sebanyak 7,041 kluster telah dilaporkan, namun sehingga kini hanya 19 kluster lagi yang masih aktif, manakala selebihnya telah ditamatkan.

Sementara itu, jangkitan baharu yang dicatat semalam meningkat daripada 3,213 kes pada Isnin kepada 4,204 kes, dengan KKM turut merekodkan lapan kematian akibat komplikasi Covid-19 di lima negeri.

Angka baharu itu menjadikan kumulatif positif Covid-19 sejak Januari 2020 hingga semalam meningkat kepada 4,687,470 kes, dengan 4,607,207 pesakit telah pulih, termasuk 4,582 pesakit yang sembuh semalam.

Data laman sesawang GitHUB KKM menunjukkan daripada jumlah kes baharu berkenaan, 3,045 kes melibatkan individu yang menerima dos penggalak vaksin Covid-19, diikuti 791 kes (penerima dos kedua); 339 kes (individu tidak divaksinasi); dan 29 kes (individu belum lengkap vaksinasi).

Menurut KKM, kes aktif Covid-19 sehingga kini turun kepada 44,278 kes berbanding 44,664 yang direkodkan pada Isnin, termasuk 42,661 pesakit masih menjalani kuarantin di rumah (43,080 sehingga Isnin), dan 24 lagi ditempatkan di PKRC (20 pada Isnin).

Jumlah pesakit yang dirawat di hospital pula meningkat kepada 1,537, berbanding 1,510 pesakit pada Isnin, manakala 56 pesakit dimasukkan ke unit rawatan rapi (54 pada Isnin) dengan 36 daripadanya memerlukan alat bantuan pernafasan (33 pada Isnin).

Berikut adalah pecahan kes baharu semalam serta kumulatif positif sejak Januari 2020 lalu mengikut negeri:

Sementara itu, KKM memaklumkan lapan pesakit meninggal dunia akibat komplikasi Covid-19 semalam, termasuk dua kes kematian di luar fasiliti kesihatan atau ‘brought in death’ (BID).

Dua daripada kematian itu masing-masing direkodkan di Melaka, Negeri Sembilan serta Sabah, manakala masing-masing satu kes di Selangor dan Terengganu.

Jumlah itu menjadikan seramai 35,985 pesakit meninggal dunia sejak Mac 2020 hingga semalam, dengan 7,646 daripadanya adalah kes BID.


Annuar bidas Guan Eng tak layak hakimi Pasukan Khas Jihad

Peranan yang dimainkan Jawatankuasa Pasukan Khas Jihad Tangani Inflasi bukan berlegar pada Kadar Dasar Semalaman (OPR) sahaja, sebaliknya turut memberi perhatian kepada harga barang keperluan rakyat.

Justeru, pengerusinya Tan Sri Annuar Musa berkata gesaan Pengerusi DAP Lim Guan Eng supaya jawatankuasa itu dibubarkan kerana kenaikan OPR jauh tersasar dari fakta sebenar, lapor Bernama.

“Untuk mengatakan Pasukan Khas Jihad Tangani Inflasi tidak relevan dan tidak berkesan kerana alasan BNM menaikkan OPR adalah terpesong sama sekali,” katanya.

Annuar terdahulu mengadakan lawatan kerja ke empat pos kawalan keselamatan di Semporna.

Jelasnya lagi, langkah kenaikkan OPR tersebut dibuat selepas Bank Negara Malaysia mengambil kira pertumbuhan ekonomi negara yang semakin kukuh.

“Saya ingin menjelaskan keputusan menaikkan OPR oleh Monetary Policy Committee (MPC) BNM (Bank Negara Malaysia) bukan semata-mata kerana inflasi tetapi mengambil kira pertumbuhan ekonomi negara yang semakin kukuh yang disokong oleh penggunaan swasta dengan pertumbuhan KDNK (keluaran dalam negara kasar) suku kedua 2022 yang dicatat pada 8.9%.

“Sepertimana dinyatakan dalam kenyataan MPC, peralihan kepada fasa endemik dan pembukaan semula ekonomi berhasil merancakkan pemulihan ekonomi Malaysia dengan penggunaan swasta mencatat pertumbuhan 18.3% bagi suku kedua 2022 dan kadar pengangguran menurun kepada 3.7%.

“Berikutan pencapaian makroekonomi ini, BNM menetapkan kenaikan OPR secara berperingkat sebanyak tiga kali sejak Mei dengan kadar kenaikan 25 mata asas pada setiap mesyuarat MPC, menjadikan kenaikan sejumlah 75 mata asas setakat ini,” katanya lagi.

Selain itu, Annuar yang juga Menteri Komunikasi dan Multimedia berkata dalam mekanisme mengawal inflasi, kadar OPR sesebuah negara itu juga perlu dirujuk kepada OPR negara lain dan tidak berlandaskan kepada satu negara semata-mata.

“OPR ini diletak satu badan mengawal dasar kewangan di negara (ini) dan tidak boleh dicampuri jawatankuasa seperti mana yang diwujudkan untuk menangani inflasi… tidak boleh dicampur tangan politik dalam membuat keputusan, ada kawalan undang-undang, seluruh dunia menggunakan piawaian sama,” katanya lagi.

Terdahulu, Guan Eng menggesa Perdana Menteri Datuk Seri Ismail Sabri Yaakob untuk membubarkan Jawatankuasa Pasukan Khas Jihad Tangani Inflasi dan mendakwa jawatankuasa itu sebagai ‘tidak berkesan, tidak cekap dan tidak relevan’.

Semalam, BNM memutuskan untuk menaikkan OPR sebanyak 25 mata asas kepada 2.5 peratus.


Asyraf tak tahu 2 juta ahli keluar parti seperti didakwa Annuar

Dakwaan dibuat Tan Sri Annuar Musa kononnya terdapat dua juta ahli UMNO keluar parti tidak diketahui daripada mana angka tersebut diperoleh, kata Datuk Asyraf Wajdi Dusuki.

Setiausaha Agung UMNO itu menafikan dakwaan ramai ahli-ahli sudah meninggalkan parti itu, bagaimanapun menegaskan UMNO masih parti pilihan orang Melayu ketika ini.

“Saya tak tahu dari mana angka dia dapat,” katanya dipetik laporan BH.

Beliau berkata demikian mengulas dakwaan bekas Ahli Parlimen Ketereh itu baru-baru ini terdapat lebih dua juta ahli UMNO, sudah meninggalkan parti itu.

Annuar yang juga Presiden Muafakat Nasional (MN), mendakwa UMNO kini bukan lagi parti yang menjadi pilihan rakyat.

Asyraf dalam Perhimpunan Agung UMNO baru-baru ini melaporkan keahlian UMNO kini ialah 3,442,280 orang.

Sehingga 6 Jun lalu, UMNO mencatatkan 3,442,280 orang ahli merangkumi 22,125 cawangan dari 191 Bahagian di seluruh negara termasuk Sabah.

Jelas beliau, untuk tahun ini saja, penambahan keahlian baharu dari 1 Januari sehingga 6 Jun 2023, adalah seramai 13,442 orang.

“Suka saya menarik perhatian semua adalah daripada jumlah keahlian baharu yang mendaftar pada tahun ini, sebanyak 8,876 orang atau 66 peratus adalah mereka yang berusia 18-30 tahun,” katanya lagi.


Jangan perasan, Zahid sindir Hadi

Presiden UMNO menyindir seterunya Tan Sri Abdul Hadi Awang berkait dakwaan ada pihak menawarkan PAS menyertai kerajaan perpaduan.

Datuk Seri Ahmad Zahid Hamidi berkata beliau tidak mengetahui soal dakwaan tawaran dibuat Presiden PAS itu.

“Saya rasa eloklah mereka (PAS) terus berkawan dengan Bersatu. Jangan perasan ada sesiapa nak tawarkan pada dia (Hadi).

“Itu (dakwaan PAS ditawar sertai kerajaan) di luar pengetahuan saya,” katanya, lapor BH.

Semalam Abdul Hadi mengesahkan terdapat beberapa individu yang menghubunginya dengan membut tawaran untuk menyertai kerajaan campuran Pakatan Harapan (PH)-UMNO diterajui Datuk Seri Anwar Ibrahim.

Presiden PAS itu memberitahu tawaran dibuat individu penting dalam kerajaan campuran itu atas alasan parti tersebut memiliki kerusi paling banyak jika dibandingkan parti-parti lain seperti DAP, PKR dan UMNO.


Kerajaan percepat program vaksinasi, 100 peratus dos lengkap pada 0kt 2021

Ekoran kemunculan varian baharu Covid-19 yang lebih bahaya dan menular cepat, Putrajaya mempercepatkan lagi sasaran program vaksinasi kebangsaan bagi memastikan 100 peratus populasi dewasa di Malaysia menerima dos lengkap pada 0ktober 2021.

Perdana Menteri Tan Sri Muhyiddin Yassin berkata kerajaan sudah menempah lebih 76.1 juta dos vaksin, ia terdiri daripada 70 peratus jenis Pfizer, 23.4 peratus jenis Sinovac, 10 peratus Astrazaneca, 10.9 peratus CanSino dan 10 peratus daripada fasiliti Covax.

“Setakat ini kita telah terima 20 juta dos dari keseluruhan jumlah vaksin yang ditempah.

“Dijangkakan kita akan menerima jumlah keseluruhan 30 juta dos pada akhir bulan ini, 40 juta dos pada bulan Ogos, 53 juta dos pada bulan September dan 58 juta dos pada bulan Oktober,” katanya dalam satu kenyataan di Facebook hari ini.

Muhyiddin berkata pada asalnya dijadualkan 80 peratus penduduk menerima dos lengkap sekitar suku pertama 2022, ia bagaimanapun perlu dipercepatkan lagi memandangkan kemunculan varian baharu yang menjadi penyumbang peningkatan kes yang tinggi dalam negara ketika ini.

“Jadual asalnya, 80 peratus penduduk Malaysia akan menerima dos lengkap vaksin menjelang suku pertama 2022. Sasaran ini kemudiannya dipercepatkan ke Disember 2021.

“Kini, dengan penemuan varian-varian baharu Covid-19 yang lebih ganas dan kes-kes positif meningkat dengan mendadak, sasaran program vaksinasi dipercepatkan lagi,” ujarnya lagi.

Mengambilkira ancaman varian baharu tersebut, kerajaan kini menurut Muhyiddin akan mempercepatkan lagi pemberian vaksinasi kepada orang ramai khususnya golongan dewasa dengan mensasarkan 100 peratus populasi dewasa pada Oktober 2021.

“100 peratus populasi dewasa di Malaysia akan menerima dos lengkap vaksin pada bulan Oktober 2021,” katanya lagi.

Bagi memastikan sasaran tersebut dicapai, kerajaan juga akan memastikan peningkatan kapasiti untuk mencapai kadar suntikan 500,000 dos sehari.

Menurutnya lagi, berdasarkan sasaran baharu yang ditetapkan tersebut, 100 peratus populasi dewasa di Selangor dan Kuala Lumpur akan menerima sekurang-kurangnya satu dos vaksin pada 1 Ogos 2021 di bawah Operasi Lonjakan Kapasiti.

Selain itu, 100 peratus populasi dewasa di Sarawak juga disasar akan menerima sekurang-kurangnya satu dos vaksin pada akhir Ogos.

Dengan sasaran baharu ini, kerajaan menjangkakan hampir semua negeri akan mencatatkan kadar vaksinasi melebihi 50 peratus pada akhir bulan Ogos 2021.

Semua negeri akan mencatatkan kadar vaksinasi melebihi 70 peratus pada bulan September 2021.


Dikritik tolak usul skandal LCS, Speaker jawab kepada Syed Saddiq sebab ditolak

Susulan kritikan berhubung penolakan usul tergempar melibatkan skandal pembinaan Kapal Tempur Pesisir (LCS), Tan Sri Johari Abdul dengan segera menjawab kepada Ahli Parlimen Muar, Syed Saddiq Syed Abdul Rahman.

Speaker Dewan Rakyat itu dibidas kerana tidak membenarkan usul LCS dibahas di Dewan Rakyat walaupun sebelum ini Pakatan Harapan (PH) yang kerap memainkan isu skandal tersebut dalam kempen politik mereka.

Johari berkata usul membahaskan projek LCS akan dibenarkan selepas menerima laporan siasatan Jawatankuasa Kira-Kira Wang Negara (PAC).

“Mengikut Muar, saya tolak usul itu kerana mengandaikan saya menganggap ini bukan kepentingan orang ramai dan keperluan mendesak.

“Muar tidak berlaku adil, yang mana ada di perenggan keempat yang menyebut dengan jelas bahawa usul berkenaan tidak memenuhi Peraturan 18.

“Ia berikutan saya dimaklumkan Kementerian Pertahanan dikehendaki membentangkan laporan kemajuan projek kapal LCS setiap tiga bulan kepada PAC sehingga projek itu disiapkan.

“Saya nak Muar (Syed Saddiq) perbetulkan,” katanya di Dewan Rakyat hari ini.

Johari berkata, PAC sudah membuat keputusan melawat Lumut dan membuat siasatan lanjut.

“Maknanya bila PAC dah buat keputusan, kita nak bincang buat apa lagi? Tunggulah sampai laporan PAC.

“Selepas itu kita akan bincangkan dan saya akan benarkan selepas laporan dibuat oleh PAC,” katanya.

Beliau mengingatkan semua ahli Parlimen supaya tidak ‘menyerang’ Speaker dan Timbalan Speaker yang hanya melaksanakan apa yang termaktub dalam Perlembagaan dan Peraturan Mesyuarat.

Terdahulu, Syed Saddiq mempertikaikan usul itu ditolak atas alasan isu LCS sedang disiasat PAC, sedangkan banyak isu dalam prosiding PAC pernah dibahaskan di Dewan Rakyat sebelum ini.


PAS ikuti rapat kes kematian Adib, nafi abai lepas jadi kerajaan

PAS sentiasa mengikuti rapat perkembangan kes kematian Allahyarham Muhammad Adib Mohd Kassim dan menafikan dakwaan parti itu mengabaikan perkara berkenaan selepas menjadi kerajaan.

Ketua Pemuda PAS, Khairil Nizam Khirudin berkata, parti berkenaan sebelum ini telah mengambil pelbagai langkah bagi menjaga kebajikan keluarga bekas anggota Jabatan Bomba dan Penyelamat berkenaan.

“Mereka yang cakap PAS senyap mengenai isu Adib (sebenarnya) tak mengikuti perkembangan kami secara dekat.

“Boleh rujuk tindakan yang kami lakukan melalui laman web dan Instagram Pemuda PAS,” katanya lapor Harakahdaily.

Selain itu Khairil Nizam juga menjelaskan PAS tidak boleh mencampuri urusan siasatan yang dijalankan pihak berkuasa kerana negara ini mempunyai undang-undang.

Khairil yang juga menjadi Ketua Pemuda Perikatan Nasional (PN) berkata negara ini mengamalkan pemisahan kuasa di antara badan legislatif dan eksekutif.

“Apa pasal PAS nak masuk campur dalam hal rule of law (kedaulatan undang-undang)? Ia di bawah tanggungjawab pihak berkuasa.

“Kita ada separation of power (pemisahan kuasa). Apabila kita dah jadi kerajaan, kita nak masuk campur, mana boleh, tak adil,” katanya lagi.

Muhammad Adib merupakan anggota bomba dan penyelamat yang meninggal dunia pada 17 Disember 2018 selepas mengalami kecederaan parah ketika bertugas di Subang Jaya ekoran rusuhan yang berlaku di sebuah kuil di Seafield.

Inkues yang dijalankan bagi mengenal pasti punca kematian Muhammad Adib memutuskan dia meninggal dunia akibat perbuatan jenayah oleh dua atau lebih individu yang tidak dikenali.

Bagaimanapun sehingga kini tiada mana-mana pihak atau individu didakwa atas tuduhan membunuh Muhammad Adib.


Indonesia bakal keluarkan kit khas kesan varian Omicron

Menteri Kesihatan Indonesia, Budi Gunadi Sadikin memaklumkan republik itu bakal menghasilkan kit reagen khas, S Gene Target Failure (SGTF) untuk mengesan jangkitan varian Omicron.

Sebelum ini, Budi menjelaskan perbezaan antara ujian saringan PCR biasa dan ujian PCR SGTF terletak pada kit reagen khas yang diperlukan untuk SGTF.

Jelasnya, Kementerian Kesihatan Republik Indonesia bakal bekerjasama dengan pihak Universiti terlibat bagi menghasilkan alat khas tersebut, dengan mengharapkan reagen itu boleh menjalankan ujian SGTF yang akan dikeluarkan dalam tempoh kurang daripada tiga bulan dari sekarang.

Sehingga kini, kementerian itu juga sudah mengedarkan beberapa kit ujian SGTF di laluan pintu masuk negara itu, sama ada melalui jalan darat, laut atau udara.

“Tindakan tersebut diharap dapat mengurangkan kadar penularan varian Omicron di republik itu,” jelasnya lagi.

Pengetua Fakulti Kedoktoran Universiti Indonesia, Tjandra Yoga Aditama menjelaskan metod SGTF boleh dilakukan ketika Polymerase Chain Reaction (PCR) tidak mampu mengesan Gen S.

Kebiasaannya, beliau berkata, apabila individu melakukan ujian PCR, biasanya akan ada hasil berupa angka yang menunjukkan iaitu CT Value, terdiri dari keterangan gen pada sampel yang diambil.

Apabila hasil dari PCR itu tidak mengesan adanya Gen S, maka individu tersebut dianjurkan untuk melakukan proses jujukan genom penuh (WGS).

Sementara itu, kerajaan Indonesia juga sudah memutuskan untuk meningkatkan lebih banyak ujian saringan PCR bagi mana-mana ketibaan antarabangsa dan menetapkan tempoh kuarantin mandatori selama tiga hari kepada pengembara yang tiba di republik itu.

Semalam, Indonesia melaporkan 120 kes baharu dan 8 kematian akibat jangkitan Covid-19, menjadikan angka kes di republik itu sudah mencecah lebih 4.3 juta jangkitan dan melibatkan 144,063 korban sejak tahun lalu.

Setakat ini, Indonesia berjaya mengesan 46 kes jangkitan Covid-19 dari varian Omicron, dengan kes pertama direkodkan pada 16 Disember lalu, melibatkan seorang petugas kebersihan di Hospital Wisma Atlet Jakarta. – Agensi


Kalau berani buat tuduhan di luar Dewan: Muhyiddin cabar MP PH

Ahli Parlimen (MP) Perikatan Nasional (PN) Pagoh, Tan Sri Muhyiddin Yassin mencabar MP pembangkang yang mengatakan menantu beliau menerima kontrak sistem imigresen, supaya membuat tuduhan itu di luar dewan Parlimen.

“Saya duduk bersabar mendengar tuduhan yang telah pun dibuat oleh Yang Berhormat Kota Melaka (Khoo Poay Tiong -PH/DAP).

“Saya dah jelaskan Tuan Yang Dipertua pada hari waktu saya berucap. YB Jelutong bangkit dan berapa lagi YB… Ipoh Timur kalau tak silap saya bangkit soal itu yang mengatakan bahawa menantu saya nama dia Muhammad Adnan Borhan telah dapat kontrak sistem imigresen yang disatukan di waktu mana YB Larut (Datuk Seri Hamzah Zainudin) adalah Menteri Dalam Negeri.

“Tetapi tuduhan itu adalah fitnah. Saya dah sebut hari itu… itu pembohongan fitnah… tidak betul. Satu pertuduhan yang berat… nak menjatuhkan maruah saya dan juga maruah keluarga saya.

“Ini satu perkara yang berat. Hanya kerana Yang Berhormat baca surat khabar. Surat khabar pula sekarang ni pun macam-macam cara. Yang dipertua tahu sangkaan buruk, fake news.

“Tapi kalau nak tanya saya, saya nak bagi tahu di sini dengan jelas bahawa itu tidak benar. Bahawa keputusan yang telah pun dibuat oleh pihak jawatankuasa pemilihan untuk memilih penender secara tender terbuka bukan menantu saya (tetapi) syarikat daripada Idris Coorporation Berhad.

“Saya nak nyatakan dengan jelas di sini kalau Yang Berhormat membangkitkan perkara itu di luar (Dewan Rakyat) saya akan ambil tindakan undang-undang… kalau berani sebut di luar,” katanya di Dewan Rakyat hari ini (28 Februari 2023).

Penjelasan Muhyiddin dibuat ketika mencelah perbahasan Bajet 2023 oleh Khoo yang mengeluarkan sangkaan jahat mendakwa projek bernilai berbilion ringgit diberikan kepada ahli keluarga.

Beberapa MP PN kemudian bangun mendakwa kenyataan itu seperti sudah menjatuhkan ‘kesalahan’ kepada menantu Muhyiddin yang didakwa terbabit dengan projek NIIse.

Dakwaan berkenaan sudah dijawab Pengerusi PN merangkap Presiden Bersatu itu pada 9 Februari lalu, menafikan sekeras-kerasnya beliau terbabit dalam pemberian kontrak NIISe kepada IRIS Corporation Berhad yang dikaitkan dengan menantunya.

Timbalan Speaker, Alice Lau Kiong yang mengendalikan sesi kemudian mengarahkan Khoo menarik balik kenyataan yang dibuat.


Tiada pelan sandaran jika BN tak terima PBM: Zuraida

Parti Bangsa Malaysia (PBM) tidak menyediakan pelan sandaran jika Barisan Nasional (BN) menolak permohonannya untuk menjadi salah satu parti komponen gabungan itu.

Sebaliknya, Presiden menunggu PBM Datuk Zuraida Kamaruddin berkata pihaknya hanya memikirkan usaha untuk memperkukuhkan parti dan memikirkan pelan setelah BN membuat keputusan.

Menurutnya PBM masih menunggu keputusan rasmi daripada BN.

“Kami akan tunggu dan apabila tiba masanya, kami akan membuat keputusan jika perlu.

“Kami akan menyeberangi jambatan apabila kami sampai ke sana. Terlalu awal untuk memikirkan perkara itu sekarang.

“Kami sepatutnya memberi tumpuan kepada pengukuhan parti,” kata Ahli Parlimen Ampang itu kepada media di Felda Inas Utara di Kulai, hari ini (9 September 2022).

Menteri Perusahaan Perladangan dan Komoditi itu juga berkata PBM mahu bertanding di 14 kerusi – tujuh kerusi Parlimen dan tujuh kerusi Dewan Undangan Negeri (DUN).

“Kami telah memulakan persiapan dan melawat kerusi yang kami fokus.

“Kami memberi tumpuan kebanyakannya kepada kerusi di mana kami mempunyai penyandang ADUN dan Ahli Parlimen,” katanya menurut laporan media.

Bulan lalu, Zuraida berkata PBM telah mengemukakan permohonannya untuk menyertai BN, tetapi sehingga kini permohonan itu belum diluluskan.

Sekurang-kurangnya tujuh parti politik, termasuk PBM, telah memohon untuk menyertai BN menjelang pilihan raya umum akan datang.


Moratorium, pengeluaran i-Sinar diumum dalam tempoh terdekat

Kerajaan akan mengumumkan bantuan menerusi moratorium bank dan kemudahan pengeluaran i-Sinar Kumpulan Wang Simpanan Pekerja (KWSP) dalam masa terdekat.

Menteri Kewangan Tengku Datuk Seri Zafrul Abdul Aziz berkata perkara itu sudah dibincangkan dengan Perdana Menteri, Tan Sri Muhyiddin Yassin dan agensi lain.

“Saya sudah berbincang dengan PM dan agensi-agensi berkaitan. Kerajaan mendengar suara rakyat dan bantuan yang wajar akan diumumkan dalam masa terdekat,” katanya dalam Facebook beliau hari ini.

Sebelum ini susulan pelaksanaan Perintah Kawalan Pergerakan (PKP) 2.0 sejak 13 Januari lalu, kerajaan telah memberi beberapa bantuan kepada rakyat yang terkesan akibat penguatkuasaan tersebut.

Antaranya adalah pemberian moratorium bersasar dan penambahbaikan program i-Sinar oleh Kumpulan Wang Simpanan Pekerja (KWSP) bagi permohonan Kategori 2.

Ini termasuklah mempercepatkan pembayaran pendahuluan i-Sinar sehingga RM1,000 bermula 26 Januari lalu.

Ketika mengumumkannya Perdana Menteri berkata bagi menambah baik i-Sinar terutama untuk mereka menghadapi pelbagai cabaran akibat PKP 2.0 serta bencana banjir, kerajaan telah dimaklumkan bahawa KWSP akan membuat bayaran pendahuluan sehingga RM1,000 bagi kemudahan permohonan i-Sinar Kategori 2.

“Proses pembayaran i-Sinar Kateogri 2 juga akan dipermudahkan kerana ahli hanya perlu mengisytiharkan secara kendiri bahawa mereka ada kriteria yang ditetapkan dan menghantar dokumen sokongan secara dalam talian.

“Kerajaan juga telah meminta KWSP memudahkan proses pembayaran pendahuluan ini yang akan dibuat mulai 26 Januari dan maklumat lanjut akan diumumkan KWSP dalam masa terdekat,” katanya.


Kesedaran untuk tidak memberi dan menerima rasuah masih tahap membimbangkan: SPRM

Isu perolehan, penguatkuasaan dan ‘grand corruption’ merupakan penyumbang kepada risiko berlakunya rasuah yang paling tinggi dalam negara, kata Pengarah Bahagian Pendidikan Masyarakat Suruhanjaya Pencegahan Rasuah Malaysia (SPRM) Datuk Razim Mohd Noor.

Beliau berkata dalam statistik maklumat yang diterima dari tahun 2019 hingga April 2022, isu pentadbiran telah menyumbang 37.5 peratus, penguatkuasaan sebanyak 24.4 peratus manakala perolehan pula 24.2 peratus daripada jumlah maklumat keseluruhan yang diterima, menurut laporan Bernama.

“Umumnya, masyarakat kita sedar dan tahu tentang kesalahan perbuatan memberi dan menerima suapan namun kesedaran untuk tidak mengamalkannya masih di tahap membimbangkan jika dinilai daripada statistik kes rasuah yang disiasat SPRM.

“Secara tidak langsung, ia membuktikan masih ada juak-juak tertentu yang perlu diberi perhatian agar perbuatan rasuah tidak terus menular,” katanya ketika berucap pada Program Perolehan Bebas Rasuah: Jabatan Kemajuan Islam Malaysia (Jakim) dan Agensi Agama di Bangi hari ini.

Razim juga berkata pengurusan dana yang diterima daripada kerajaan perlu diurus dengan baik, telus dan adil supaya tidak berlaku penyelewengan.

“Tanggungjawab yang sangat besar sebenarnya dalam melaksanakan agihan peruntukan ini kepada penerima akhir agar tiada pihak yang didiskriminasi,” katanya.

Pengarah Kanan Institut Latihan Islam Malaysia (ILIM) Aminudin Mohamad, yang membacakan teks ucapan Ketua Pengarah Jakim Datuk Hakimah Mohd Yusoff, berkata pegawai dan anggota agensi serta jabatan agama perlu membentuk nilai positif dalam diri, kuat dan amanah, cekap dan berintegriti serta sentiasa jujur dan telus dalam melakukan pekerjaan, mempamer budaya kerja Islam selain sentiasa bersungguh-sungguh dalam pekerjaan.

“Agensi agama perlu bersih dan dilihat bersih. Kita perlu berhemah dan berhati-hati dalam menguruskan wang rakyat. Kita tidak mahu agensi agama dilabel sebagai tidak efektif… Kita perlu menangkis persepsi dan tohmahan bahawa institusi agama turut terpalit dengan isu ketirisan, rasuah, salah guna kuasa dan penyelewengan,” katanya.

Hakimah berkata agensi dan jabatan agama perlu sentiasa menunjukkan teladan yang baik dalam segala urusan dan tindakan selain berusaha menjaga nama baik organisasi serta imej Islam.

“Jika kita tersilap langkah, tersalah atur, akan memberi impak yang sangat besar kepada agama, sangat memalukan dan sangat mengaibkan,” katanya.

Program Perolehan Bebas Rasuah: Jakim dan Agensi Agama, yang dihadiri 150 pegawai kumpulan pengurusan dan profesional serta kumpulan sokongan, diadakan sebagai antara usaha ke arah pemantapan governans, integriti dan antirasuah bagi memastikan tidak berlaku rasuah, salah guna kuasa, penyelewengan dan ketirisan dalam pengurusan perolehan kerajaan serta wang awam.


Kumpulan mahasiswa zahir penghargaan kepada Muhyiddin

Jasa dan keprihatinan mantan Perdana Menteri (PM) Tan Sri Muhyiddin Yassin terhadap nasib mahasiswa sentiasa akan dikenang dan tidak dilupakan, kata Majlis Perundingan Pelajar Kebangsaan (MPPK).

Kumpulan tersebut berterima kasih kepada Muhyiddin yang sebelum ini sudi untuk bertemu bagi mendengar keluh kesah mahasiswa yang juga terkesan kerana krisis kesihatan Covid-19 dan mengharapkan segala usaha yang sudah dirancang sebelum ini dapat dilaksanakan.

“Barisan kepimpinan MPPK ingin menzahirkan jutaan terima kasih kepada kerajaan yang diketuai YAB Tan Sri terhadap rakyat terutamanya kebajikan rakyat mahasiswa.

“Ketika pertemuan wakil MPPK bersama YAB Tan Sri, 11 Agenda MPPK 2020 telah dibentangkan dihadapan YAB Perdana Menteri yang merangkumi kebajikan mahasiswa khususnya.

“YAB Tan Sri Muhyiddin Yassin, menyambut baik segala usaha dan agenda yang telah di bawa oleh barisan kepimpinan MPPK dan akan diketengahkan kepada kementerian atau pihak bertanggungjawab untuk tindakan lanjut. Hasil usaha ini pastinya akan membawa sinar harapan kepada 1.3 juta mahasiswa di negara ini,” katanya dalam satu kenyataan hari ini.

MPPK juga berkata pentadbiran Muhyiddin banyak meninggalkan jasa dan bakti kepada semua rakyat segenap lapisan.

“Pastinya, disepanjang perkhidmatan YAB Tan Sri Muhyiddin Yassin telah meninggalkan pelbagai jasa dan bakti kepada seluruh rakyat di negara kita secara ammnya.

“Sekali lagi kami di barisan MPPK merakamkan jutaan terima kasih kepada YAB Tan Sri atas segala bakti yang diberikan. Semoga YA B Tan Sri terus diberikan kekuatan dan ketabahan dalam setiap perkara yang diperjuangkan,” ujarnya lagi.

Pada 16 Ogos, Muhyiddin menghadap Yang di-Pertuan Agong Al-Sultan Abdullah Sultan Ahmad Shah untuk menyerahkan surat peletakan jawatannya sebagai PM dan jawatan seluruh Jemaah Menteri dengan serta-merta.

Terdahulu, Istana Negara dalam satu kenyataan mengumumkan pelantikan Datuk Seri Ismail Sabri Yaakob sebagai PM baharu menggantikan Muhyiddin.


Mahasiswa UM bidas pelantikan semula Noraini kerana gagal

Pelantikan semula Menteri Pengajian Tinggi, Datuk Seri Noraini Ahmad dibidas Kesatuan Mahasiswa Universiti Malaya (KMUM) yang menyifatkannya sebagai tidak layak kerana gagal menjalankan tugasnya sebelum ini.

Noraini dilantik semula selepas meletak jawatan semasa pentadbiran Tan Sri Muhyiddin kerana mengikut telunjuk Presiden UMNO, Datuk Seri Ahmad Zahid Hamidi, ia bagaimanapun mengundang rasa tidak puas hati kesatuan tersebut.

“Jawatan ini tidak seharusnya diberikan begitu sahaja sebagai pemenuh kerusi buat ahli politik semata-mata.”

“Kegagalan beliau dalam menjalankan tugas sewaktu beliau memegang jawatan tersebut dalam kerajaan yang lepas telah membuktikan bahawa beliau tidak sesuai untuk memegang jawatan ini tidak mampu untuk menjalankan tanggungjawabnya sebagai seorang menteri pengajian tinggi,” kata KMUM dipetik portal Free Malaysia Today hari ini.

Jelas kesatuan itu, Noraini semasa menerajui KPT gagal dalam merancang pergerakan pulang mahasiswa ke kampung halaman mereka dengan sebaiknya ketika pandemik Covid-19.

KMUM berkata, antara siri kegagalan tersebut adalah apabila KPT tidak merancang pergerakan pulang mahasiswa ke kampung halaman mereka dengan sebaiknya ketika pandemik Covid-19.

“Pada Oktober lepas, kebanyakan mahasiswa ambilan baharu telah mengalami masalah untuk pulang ke kampung halaman masing-masing apabila pengumuman penangguhan pendaftaran secara bersemuka diumumkan sehari sebelum pendaftaran di kampus berlaku.

“Ini merupakan suatu permasalahan apabila pengumuman ini dibuat seolah tidak mengambil kira kebanyakan mahasiswa dari negeri lain yang hadir ke kampus untuk mendaftar tidak dapat menetap di kolej,” katanya lagi.

Selain itu, KMUM juga berpandangan bahawa bahawa Noraini gagal dalam menggerakkan usaha untuk memansuhkan Akta Universiti dan Kolej Universiti 1971 (AUKU), sekaligus menunjukkan kerajaan sepertinya tidak berminat membudayakan pemikiran secara kritis dan demokratik.

KMUM sedia maklum bahawa halangan-halangan yang termaktub di dalam AUKU telah memberi beberapa kekangan daripada pelbagai sudut buat mahasiswa.

Noraini berada dalam kem Zahid yang menarik sokongan terhadap Muhyiddin sebelum ini, namun dilantik semula selepas Datuk Seri Ismail Sabri Yaakob naik menjadi Perdana Menteri ke-9 baru-baru ini.


8 kematian kerana Covid semalam

Lapan pesakit meninggal dunia akibat komplikasi Covid-19 dalam tempoh 24 jam semalam (Isnin, 27 Jun), termasuk satu kes kematian di luar fasiliti kesihatan atau ‘brought in death’ (BID).

Angka kematian semalam adalah yang tertinggi dalam tempoh 19 hari, sejak kali terakhir merekodkan sembilan kes pada 7 Jun lalu, menurut data Kementerian Kesihatan (KKM) yang dikemas kini pagi ini.

Jumlah itu menjadikan kumulatif kematian sejak dua pesakit pertama Covid-19 meninggal dunia di negara ini pada 17 Mac 2020 lalu, meningkat kepada 35,754 kes, termasuk 7,584 kes BID.

Kes kematian semalam melibatkan tiga di Johor, dan masing-masing satu di Kedah, Negeri Sembilan, Perak, Pulau Pinang dan Selangor.

Sementara itu, KKM memaklumkan jangkitan harian Covid-19 semalam turun kepada 1,894 kes berbanding 2,003 kes pada Ahad.

Ini menjadikan kumulatif positif sejak Januari 2020 hingga semalam meningkat kepada 4,558,558 kes, dengan 4,494,711 pesakit telah sembuh, termasuk 1,944 yang pulih semalam.

Daripada jumlah jangkitan semalam, 1,351 kes melibatkan individu yang telah menerima suntikan dos penggalak; manakala, 364 kes membabitkan penerima dua dos; 158 kes (tidak menerima vaksinasi); dan 21 kes (belum lengkap divaksinasi).

Sehingga semalam kes aktif turun kepada 28,093 berbanding 28,151 yang dicatat pada Ahad, dengan 26,894 pesakit masih menjalani kuarantin di rumah, manakala 15 lagi dimasukkan ke PKRC.

Seramai, 1,150 pesakit pula menerima rawatan di hospital, meningkat berbanding 1,082 pada Ahad, manakala 34 oesakit kini dimasukkan ke unit rawatan rapi dengan 20 daripadanya memerlukan alat bantuan pernafasan.

Berikut adalah pecahan kes harian semalam serta kumulatif positif sejak 2020 mengikut negeri:


Malaysia sudah mohon 5,000 tambahan kuota haji

Malaysia memohon sebanyak 5,000 tambahan kuota jemaah haji daripada Kerajaan Arab Saudi bagi musim haji tahun ini, kata Menteri di Jabatan Perdana Menteri (Hal Ehwal Agama) Datuk Idris Ahmad.

Bagaimanapun beliau berkata ia bergantung kepada kemampuan yang boleh diberikan oleh negara itu, menurut laporan Bernama.

“Kami mohon sahaja tetapi bidang kuasa terletak pada Kerajaan Arab Saudi,” katanya ketika ditemui pemberita selepas menghadiri Jamuan Hari Raya Aidilfitri anjuran Jawatankuasa Pengurusan Komuniti Kampung (JPKK) Mustafa Samat di Kampung Pasir, Bukit Gantang hari ini.

Beliau berkata surat tawaran yang ditolak bagi jemaah yang menghadapi masalah termasuk disebabkan kesihatan dan faktor umur, juga akan ditawarkan kepada jemaah lain.

Sehubungan itu, Idris menasihatkan para jemaah supaya menjaga kesihatan kerana semua bakal haji diwajibkan lulus pemeriksaan kesihatan bagi memperoleh visa haji sebagaimana ditetapkan oleh Kerajaan Arab Saudi.

“Kami harapkan bakal jemaah haji tumpukan pada kesihatan kerana ibadah haji memerlukan fizikal yang cergas dan kesempurnaan bacaan adalah sunat sahaja.

“Kepada mereka yang tidak lulus, kami harap tahun depan insya-Allah mereka akan diberikan peluang, namun ia tetap ditentukan oleh Arab Saudi,” katanya.

Pada 21 April lepas, Idris mengumumkan kuota haji Malaysia tahun 2022 adalah 14,306 iaitu 45 peratus daripada kuota tahunan yang biasa diterima.

Kuota sebanyak 14,306 itu ialah penurunan daripada 31,600 jemaah haji Malaysia yang dibenarkan menunaikan Rukun Islam kelima itu, pada 2019.


Rafizi beritahu dipanggil polis bantu siasatan skandal LCS

Polis memanggil Timbalan Presiden PKR, Rafizi Ramli untuk dirakam keterangan berhubung skandal mengenai projek kapal tempur pesisir (LCS) yang tidak siap.

Rafizi mengesahkan sendiri dipanggil untuk memberi keterangan berhubung pendedahan dibuatnya melibatkan skandal kapal tidak siap tersebut dalam satu hantaran Facebook hari ini.

Katanya, beliau akan hadir jam 3 petang ini di Ibu Pejabat Polis Daerah (IPD) Sentul.

“Saya dipanggil polis untuk dirakam kenyataan berikutan laporan polis yang dibuat minggu ini,” katanya.

Rafizi juga turut menggesa polis turut segera menyiasat berhubung pendedahan dibuatnya yang melibatkan seorang bekas Timbalan Menteri Pertahanan sebelum ini.

“Saya harap pihak polis juga bertindak secepat mungkin (seperti ini) untuk menyiasat laporan dibuat Sdr (Saudara) Akmal Nasir (Pengarah Strategi PKR, Akmal Nasrullah Mohd Nasir) terhadap Latiff Ahmad (Menteri di Jabatan Perdana Menteri (Tugas-Tugas Khas) Datuk Dr Abd Latiff Ahmad), mengenai pendedahan laporan forensik LCS yang menamakannya sebagai terbabit dalam kontrak-kontrak pertahanan,” katanya lagi.

Sebelum ini, Rafizi menjelaskan bersedia untuk dipanggil susulan laporan dibuat terhadapnya berkaitan dakwaannya mengenai projek LCS.

Polis bagaimanapun memaklumkan Timbalan Presiden PKR itu dijangka dipanggil minggu depan.

Selasa lalu, satu laporan polis dibuat oleh Pegawai Tugas-Tugas Menteri di Jabatan Perdana Menteri (Tugas-Tugas Khas), Sayed Ahmad Mui’izzuddin Al-Sayed Mohamad terhadap Rafizi.

Laporan itu dibuat susulan kenyataan Rafizi yang mengaitkan Abd Latiff dan seorang wanita bernama Zainab Mohd Salleh didakwa isteri keduanya, turut terbabit dalam penyelewengan projek LCS.

Susulan laporan polis itu, Abdul Latiff dipanggil untuk diambil keterangan kelmarin.

Sementara itu, Eng Lai berkata, pihaknya mengesan dua video berkaitan kenyataan Rafizi yang dimuat naik menerusi akaun TikTok dan Instagram miliknya pada 25 Ogos lalu.


Kes tujuh negeri naik hari ini tapi di bawah paras 800

Tujuh negeri hari ini merekodkan jumlah peningkatan jangkitan baharu Covid-19 berbanding semalam, dengan semuanya di bawah paras 800 kes, menurut laporan Jabatan Kesihatan Negeri di seluruh negara hari ini.

Angka itu seiring dengan penurunan jangkitan baharu peringkat nasional dalam tempoh 24 jam sehingga 12 tengah hari tadi sebanyak 7,420 kes berbanding 8,084 kes semalam.

Tujuh negeri yang merekodkan peningkatan membabitkan Sabah yang mencatatkan 720 kes berbanding 691 kes semalam, diikuti Kedah (428 kes hari ini, 416 semalam); dan Pahang (356 kes hari ini, 289 semalam).

Melaka pula merekodkan 289 kes baharu berbanding 255 semalam, diikuti Negeri Sembilan (199 kes hari ini, 184 semalam); Putrajaya (39 kes hari ini, 24 semalam); dan Labuan (enam kes hari ini, sifar kes semalam).

Bagaimanapun, Selangor kekal merekodkan jumlah tertinggi jangkitan harian iaitu sebanyak 1,163 kes berbanding 1,630 kes semalam.

Secara keseluruhan sejak Covid-19 melanda negara awal tahun lalu sehingga 12 tengah hari tadi, lapan negeri merekodkan kumulatif positif melebihi 100,000 kes.

Selangor merekodkan jumlah tertinggi sebanyak 695,171 kes, diikuti Sarawak (229,479 kes); Sabah (208,819 kes); Johor (208,665 kes); Kuala Lumpur (187,606 kes); Kedah (142,643 kes); Pulau Pinang (138,833 kes); Kelantan (130,072 kes); dan Perak (110,985 kes).

Bagaimanapun sehingga semalam, 670,548 pesakit Covid-19 di Selangor telah sembuh. Demikian juga 211,208 pesakit sembuh di Sarawak, diikuti Sabah (195,527 kes sembuh); Johor (192,806 kes sembuh); Kuala Lumpur (183,526 sembuh); Kedah (136,099 sembuh); Pulau Pinang (131,467 sembuh); Kelantan (119,014 sembuh); dan Perak (103,996 sembuh).

Sementara itu, pulau peranginan Langkawi hari ini merekodkan 30 jangkitan baharu, turun berbanding 39 yang dicatat semalam. Satu kes kematian turut direkodkan di pulau itu hari ini.

Sembilan belas daripada pesakit dikesan menerusi saringan bergejala, saringan kontak rapat (sembilan), saringan kendiri (satu), dan saringan pra-pembedahan (satu).

Pulau peranginan itu dibuka semula kepada pelancong yang lengkap divaksinasi mulai 16 September lalu.

Pecahan kes mengikut mukim di Langkawi. – Sumber PKDLangkawi


Kalah kepada anak murid PM, Shamsul Iskandar dilantik Setpol Kanan

Datuk Seri Shamsul Iskandar Md Akin dilantik sebagai Setiausaha Politik Kanan kepada Perdana Menteri, Datuk Seri Anwar Ibrahim.

Calon Pakatan Harapan (PH) yang kalah kepada anak murid Anwar, Datuk Seri Ahmad Zahid Hamidi di Parlimen Bagan Datuk itu dilantik dalam satu majlis angkat sumpah di pejabat Perdana Menteri hari ini.

Menerusi perkongsian di Facebook, Anwar hadir bersama Ketua Setiausaha Negara, Tan Sri Mohd Zuki Ali.

Turut mengangkat sumpah sebagai Setiausaha Politik kepada Perdana Menteri ialah bekas Ahli Parlimen Alor Setar, Chan Ming Kai dan Ahmad Farhan Fauzi.

“Semoga mereka dapat laksanakan tanggungjawab yang diamanahkan ini dengan baik dan penuh tawaduk,” kata Anwar.

Pada Pilihan Raya Umum ke-15 (PRU15) bulan lalu, Shamsul Iskandar yang juga bekas Ahli Parlimen Hang Tuah Jaya bertanding di Bagan Datuk, namun tewas kepada penyandang, Zahid.

Sementara itu, Ming Kai menjadi Ahli Parlimen Alor Setar dari 2018 hingga 2022.


PRN Melaka: Mas Ermieyati terbuka terima kekalahan, tugas diteruskan

Ahli Parlimen Masjid Tanah, Datuk Mas Ermieyati Samsudin menyifatkan kalah atau menang adalah adat sesuatu pertandingan yang harus diterima dengan hati terbuka.

Mengulas keputusan Pilihan Raya Negeri (PRN) Melaka bagi kawasan Dewan Undangan Negeri (DUN) N02 Tanjung Bidara yang ditandinginya beliau berkata, amanah dan tanggungjawab kepada masyarakat perlu diteruskan dan dilaksanakan.

“Apapun takdir yang telah tertulis buat saya. Saya terima dengan hati yang terbuka. Allah sebaik-baik pengatur dan Allah sebaik-baik perancang. Bersangka baik denganNya.

“Kalah menang adat pertandingan. Khidmat kepada masyarakat tetap diteruskan. Amanah yang ada tetap perlu dilaksanakan,” katanya yang berterima kasih kepada pengundi yang mengundi beliau.

Pada masa sama beliau yang juga Timbalan Menteri di Jabatan Perdana Menteri (Undang-Undang) berterima kasih kepada semua pihak termasuk petugas Suruhanjaya Pilihan Raya (SPR), anggota keselamatan dan semua yang menjayakan PRN Melaka pada kali ini secara langsung atau tidak langsung.

Mas Ermieyati yang mewakili Perikatan Nasional (PN) pada PRN itu tewas dengan majoriti 364 undi kepada calon Barisan Nasional (BN) yang juga Pengerusi Badan Perhubungan UMNO Negeri, Datuk Seri Ab Rauf Yusoh.

Majoriti undi diperoleh Ab Rauf bagaimanapun merosot teruk berbanding pada Pilihan Raya Umum Ke-14 (PRU14) lalu.

Ab Rauf memperoleh 3,559 undi, manakala Mas Ermieyati mendapat 3,195 undi, sementara seorang lagi calon, Zainal Hassan daripada PKR hanya memperoleh 364 undi.

Pada PRU14 lalu, DUN Tanjung Bidara dimenangi calon BN, Md Rawi Mahmud dengan majoriti 2,864 undi dalam saingan tiga penjuru, yang menyaksikan dua lagi pencabarnya Halim Bachik (PKR) memperoleh 2,001 undi dan calon PAS, Ustaz Imran mendapat 1,501 undi.

DUN N02 Tanjung Bidara mempunyai 10,133 pengundi berdaftar.